Main meriam karbait: empat lelaki didakwa di mahkamah

BUKIT MERTAJAM, 22 April- Gara-gara video bermain meriam karbait tular di media sosial minggu lepas, empat lelaki termasuk seorang remaja bawah umur dihadapkan ke Mahkamah Majistret di sini hari ini.Muhammad Shahrul Izzuan Kamaruzaman, 28, Muhammad Nawar Md Shariff, 28 dan remaja lelaki berusia 17 tahun itu mengaku bersalah atas pertuduhan menyalakan meriam karbait yang diletakkan dalam paip polivinil klorida (PVC) bertujuan menembak mercun ke udara di hadapan Majistret Mohd Harith Mohd Mazlan.Kesalahan itu dilakukan di tepi jalan Permatang Rawa berhadapan Kedai Makan Pokok Nyok pada pukul 11.00 malam, 7 April lepas.Sementara Abd Rahman Noorudin, 33, mengaku bersalah atas pertuduhan menularkan video cara bermain mercun jenis meriam karbait di tempat awam dengan tujuan membangkitkan kemarahan untuk mengganggu keamanan di tempat, masa dan tarikh yang sama.Mahkamah kemudiannya menjatuhkan hukuman denda RM100 masing-masing terhadap Muhammad Shahrul Izzuan, Muhammad Nawar dan Abd Rahman. Bagaimanapun, mahkamah menetapkan 26 Mei ini untuk pendengaran laporan akhlak bagi remaja lelaki bawah umur itu sebelum hukuman dijatuhkan terhadapnya dan membenarkan tertuduh diikat jamin RM1,000 dengan seorang penjamin.Pertuduhan dikemukakan mengikut Seksyen 3(5) Akta Kesalahan-kesalahan Kecil 1955 yang dibaca bersama Seksyen 34 Kanun Keseksaan yang membawa hukuman penjara maksimum satu bulan atau denda sehingga RM100 atau kedua-duanya, serta Seksyen 14 akta sama yang membawa hukuman denda maksimum RM100, jika sabit kesalahan.Pendakwaan dikendalikan Timbalan Pendakwa Raya Mohammad Syafiq Nasrullah Saleem Ali manakala keempat-empat tertuduh diwakili peguam Catherine Joysce.

Video berdurasi dua minit dan 20 saat itu memaparkan sekumpulan lelaki sedang seronok bermain meriam karbait yang diperbuat daripada PVC di hadapan deretan rumah kedai.Ia menunjukkan meriam berkenaan dihalakan ke arah jalan raya yang dilalui banyak kenderaan tanpa menghiraukan keselamatan orang ramai.Perbuatan itu mendapat kecaman netizen kerana bukan sahaja tidak menghormati bulan Ramadan malah memberi ancaman kepada pengguna jalan raya terutama warga emas yang mungkin akan terkejut selepas mendengar dentuman kuat.


Operasi buru baki 96 tahanan Rohingya yang meloloskan diri

ALOR SETAR, 22 April - Polis Diraja Malaysia (PDRM) sedang giat mengesan baki 96 tahanan etnik Rohingya yang melarikan diri dari Depot Tahanan Imigresen Sungai Bakap, Rabu lalu.Mereka terdiri daripada 76 lelaki dewasa, sembilan wanita dewasa, tujuh kanak-kanak perempuan dan empat kanak-kanak lelaki masih belum ditemui setakat 6 pagi tadi.Ketua Polis Kedah CP Wan Hassan Wan Ahmad berkata seramai 432 tahanan etnik Rohingya telah ditemukan terdiri daripada 218 lelaki dewasa, 88 wanita dewasa, 65 kanak-kanak lelaki dan 61 kanak-kanak perempuan."Orang ramai yang mempunyai maklumat supaya menghubungi pihak polis di balai-balai berdekatan supaya tindakan selanjutnya boleh diambil," katanya dalam kenyataan di sini hari ini.

(Pihak polis sedang giat buat sekatan jalan raya selepas tahanan Rohingya melarikan diri pada Rabu lalu/FOTO BERNAMA)


Op Tapis Khas Siri 3: lebih 3,000 penagih, tokan dadah ditahan

BUKIT AMAN 22 April- Seramai 3,724 orang termasuk 189 warga asing disyaki penagih dan tokan dadah ditahan dalam Op Tapis Khas Siri 3 di seluruh negara sejak dari 18 hingga 20 April lepas.Operasi dijalankan Jabatan Siasatan Jenayah Narkotik (JSJN) seluruh negeri itu turut merampas 811.38 kilogram dan 542.37 liter pelbagai jenis dadah dianggarkan bernilai RM1.01 juta.Pengarah JSJN Bukit Aman, Datuk Ayob Khan Mydin Pitchay berkata, rampasan paling banyak ialah daun ketum iaitu sebanyak 769.49 kg.Dalam operasi itu, sebanyak 281 jeti haram dan sarang dadah aktif telah diserbu.Seramai 3,574 lelaki dan 150 wanita dengan semua yang ditahan berusia dalam lingkungan 13 hingga 70 tahun."Secara keseluruhan Ops Tapis 3 ini telah berjaya menangkap 618 tokan dadah,1719 penagih dan 174 'wanted person' yang terlibat dalam pelbagai kesalahan," katanya dalam sidang media di Bukit Aman.Dalam serbuan itu juga, seramai dua pelajar Institut Pengajian Tinggi Awam (IPTA) dan empat orang pelajar sekolah menengah turut ditangkap kerana memiliki dan positif dadah jenis Tetra Hydrocannibol (THC).Turut ditangkap sembilan orang penjawat awam dimana tiga daripadanya positif methamphetamine dan amphetamine (AMP) dan selebihnya memiliki air ketum.

(Datuk Ayob Khan Mydin Pitchay pada sidang media di Bukit Aman, hari ini/ FB JSJN PDRM)


Radhi OAG mengaku tidak bersalah cederakan bekas isteri

PETALING JAYA, 22 April - Vokalis kumpulan OAG, Radhi atau nama sebenarnya Muhammad Radhi Razali mengaku tidak bersalah di Mahkamah Majistret di sini hari ini atas pertuduhan mencederakan bekas isterinya, Selasa lalu.Radhi, 45, membuat pengakuan itu selepas pertuduhan terhadapnya dibacakan di hadapan Majistret Muhammad Iskandar Zainol.Tertuduh yang hadir dengan memakai baju kurta berwarna biru gelap itu didakwa mendatangkan kecederaan terhadap Nur Shahira Ayu Zahiri, 28, di tempat parkir sebuah kondominium di Kota Damansara, di sini, pada 2.29 petang, 19 April lepas.Radhi didakwa mengikut Seksyen 323 Kanun Keseksaan yang memperuntukkan hukuman penjara maksimum setahun atau denda yang boleh sampai RM2,000 atau kedua-duanya, jika sabit kesalahan.Timbalan Pendakwa Raya Mohamed Wafi Husain mencadangkan jaminan RM7,000 dengan seorang penjamin berserta syarat tambahan tertuduh dilarang mengganggu mangsa serta saksi pendakwaan.

(Radhi OAG didakwa mencederakan isteri di Mahkamah Majistret Petaling Jaya, di sini hari ini/FOTO BERNAMA)

Peguam Haziq Aizuddin Subhi, yang mewakili Radhi memohon jaminan rendah atas alasan anak guamnya tidak mempunyai pendapatan tetap.“Kalau nilai tinggi diberikan kepada tertuduh akan menyukarkan anak guam saya untuk menjaga anak-anak yang masih kecil. Ini kerana hak jagaan anak-anak diberikan kepada tertuduh, tambahan pula tertuduh tidak mempunyai pendapatan tetap yang bergantung kepada keadaan (tawaran),” katanya.Selepas mempertimbangkan hujah pendakwaan dan pembelaan, Majistret Muhammad Iskandar membenarkan tertuduh diikat jamin RM2,500. Mahkamah turut menetapkan 13 Julai depan untuk sebutan semula kes.Sebelum ini, Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata, kejadian berlaku ketika mangsa mahu mengambil anak lelakinya daripada suspek di kawasan parkir rumah kira-kira 2.29 petang.Difahamkan kejadian itu berlaku selepas terdapat perselisihan faham gara-gara mangsa enggan bergambar bersama lelaki terbabit.Oleh itu, pihak polis telah menahan lelaki berkenaan di kediamannya dan hasil ujian saringan air kencing dilakukan terhadap suspek didapati negatif.Pada Julai 2019, Radhi dan Nur Shahira Ayu yang dikurniakan sepasang cahaya mata berusia tujuh dan enam tahun bercerai talak satu di Mahkamah Rendah Syariah Subang Bestari di sini.


LHDN kesan sindiket penipuan guna nama pegawainya

KUALA LUMPUR, 21 April- Satu sindiket penipuan yang menggunakan nama pegawai Lembaga Hasil Dalam Negeri (LHDN) bagi membuat perolehan serta pembelian aset daripada sebuah syarikat perabot, telah dikesan oleh lembaga tersebut. LHDN dalam satu kenyataan memberitahu, sindiket terbabit telah menyediakan dua kad nama palsu yang menggunakan nama pegawai LHDN bagi membolehkan mereka membuat pesanan pembelian peralatan perabot untuk kegunaan di pejabat lembaga berkenaan. “Bagi meyakinkan lagi mangsa, sindiket ini turut menyediakan dokumen pesanan pembelian (purchase order) palsu bagi tujuan yang tidak bermoral ini.“Dokumen tersebut mengandungi butiran jenis-jenis peralatan perabot yang ingin dipesan serta turut dilengkapi dengan tanda tangan palsu pegawai LHDN,” katanya hari ini. Sehubungan itu, kenyataan tersebut memberitahu, LHDN mengingatkan orang ramai agar sentiasa berwaspada dengan kegiatan sindiket penipuan yang menyamar sebagai pegawai lembaga bertujuan untuk memperdayakan mangsa. Tambahnya, LHDN amat memandang serius terhadap perkara ini dan orang ramai dinasihatkan supaya berhati-hati dengan setiap panggilan, email mahupun surat atay dokumen yang meragukan.

(Contoh kad nama pegawai HASiL/FOTO IHSAN LHDN)

“(Ini dilakukan) dengan mendapatkan pengesahan daripada LHDN terlebih dahulu sebelum melakukan sebarang transaksi dalam talian,” katanya. Jelas kenyataan tersebut, orang ramai yang mempunyai sebarang pertanyaan dan maklum balas berkaitan perkara tersebut boleh mengemukakannya kepada LHDN melalui talian 03-8911 1000 untuk pemanggil dalam negara atau 603-8911 1100 untuk pemanggil luar negara. Selain itu tambah kenyataan tersebut, pertanyaan boleh dipanjangkan ke HASiL Live Chat dan borang maklum balas di portal rasmi LHDN di pautan pantas https://maklumbalaspelanggan.hasil.gov.my/MaklumBalas/ms-my/.


KPDNHEP Kedah rampas diesel dan petrol, bernilai RM569,000

BUKIT KAYU HITAM, 21 April - Sebanyak 42,517 liter diesel dan 14,180 liter petrol bernilai RM569,000 dirampas kerana disimpan di premis yang tidak dilesenkan. Rampasan dilakukan sepasukan pegawai penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Kedah, di Kawasan Perindustrian Bukit Kayu Hitam. Ketua Pegawai Penguatkuasa KPDNHEP Kedah Zalina Aziz berkata, risikan sejak empat minggu lalu mendapati, terdapat pergerakan beberapa lori tangki yang mencurigakan ke kawasan berkenaan.Ketika serbuan dijalankan, sebuah lori treler dengan nombor pendaftaran Thailand turut berada di lokasi berkenaan dipercayai untuk mengisi minyak.

(Rampasan diesel dan petrol di premis tidak berlesen)

Hasil siasatan awal mendapati, pemilik diesel dan petrol berkenaan merupakan pemborong yang sah dan memiliki lesen untuk berbuat demikian. Namun dia didapati menyimpan bahan api itu bukan di lokasi yang dilesenkan. Pihaknya tidak menolak kemungkinan diesel dan petrol itu turut diseleweng dan dijual kepada kenderaan dari negara jiran. Kes disiasat dibawah Seksyen 20 (1) Akta Kawalan Bekalan 1961 kerana menyimpan barangan kawalan bukan di premis yang dilesenkan yang membawa hukuman denda tidak lebih RM1 juta bagi orang perseorangan atau penjara tidak lebih tiga tahun atau kedua-duanya sekali jika sabit kesalahan. Manakala bagi syarikat boleh didenda tidak lebih RM2 juta.


130 lagi tahanan Rohingya yang melarikan diri semalam, masih diburu

ALOR SETAR, 21 April - Polis Diraja Malaysia (PDRM) masih memburu 130 lagi tahanan Rohingya yang melarikan diri di Depoh Tahanan Sementara Imigresen Relau, Bandar Baharu Kedah semalam.Ketua Polis Kedah Komisioner Wan Hassan Wan Ahmad berkata, setakat ini keseluruhan 398 tahanan telah dijumpai daripada jumlah 528 yang melarikan diri. Baki yang belum dijumpai adalah 99 lelaki dewasa, 21 perempuan dewasa dan masing- masing 5 kanak- kanak lelaki dan perempuan. Manakala 448 tahanan yang dijumpai dalam tempoh 24 jam telah dipindahkan ke empat Pusat Tahanan.

(528 tahanan Rohingya melarikan diri semalam)

"144 orang dipindahkan ke Depot Tahanan Semenyih, Selangor, 100 orang Depoh Tahanan Langkap,Perak, 104 orang di Depot Tahanan Machap Umboo Melaka dan Depot Tahanan Bukit Jalil 100 orang.  "Setakat ini enam tahanan yang melarikan diri disahkan meninggal dunia akibat kemalangan manakala dua lagi cedera sedang menerima rawatan di Hospital Sungai Bakap Dan Seberang Jaya," menurut Wan Hassan dalam satu kenyataan. Polis Kedah telah menubuhkan pasukan khas bagi mengesan tahanan yang melarikan diri .  Selain sekatan jalan raya di beberapa lokasi strategik rondaan di sekitar kawasan turut dilakukan dari semasa ke semasa.  Dalam kejadian awal pagi semalam tahanan Rohingya terbabit bertindak memecah keluar berdasarkan kesan umpil dan pecah di kawasan pintu utama dan kawasan tahanan wanita.  Terdapat 664 tahanan yang ditempatkan di depoh terbabit.  Kesemua 528 tahanan yang melarikan diri itu adalah pelarian etnik Rohingya yang dipindahkan dari Kem Wawasan Langkawi selepas ditangkap menceroboh perairan negara pada tahun 2020.


Jurujual rugi lebih RM380,000

KUALA LUMPUR, 20 April - Gara-gara terpedaya dengan tawaran syarikat pelaburan mata wang asing yang menawarkan keuntungan tiga peratus dalam tempoh tiga minit selepas sesuatu pelaburan dibuat, seorang jurujual wanita berputih mata apabila mengalami kerugian sebanyak RM382,517.Ketua Jabatan Siasatan Jenayah Komersil Kuala Lumpur ACP Mohd Mahidisham Ishak berkata mangsa berusia 36 tahun, telah melayari satu laman web luar negara pada 29 Mac lepas dan diberi penerangan mengenai syarikat pelaburan, yang mendakwa mengusahakan produk pertanian hijau, industri kesihatan hijau dan industri tenaga hijau.“Pengadu diterangkan berkenaan pakej ‘Gold Card’ yang memerlukan modal berjumlah US$150,000 (RM638,314.10) dan dijanjikan keuntungan tiga peratus daripada jumlah pelaburan yang dibuat dalam tempoh tiga minit.“Tertarik dengan tawaran tersebut, pengadu kemudiannya membuat pelaburan dan diberikan nama pengguna serta kata laluan untuk mengakses rangkaian pelaburan tersebut,” katanya dalam kenyataan hari ini.Beliau berkata selepas mendengar penerangan tersebut, mangsa telah membuat 27 transaksi berjumlah RM382,517 ke enam akaun berbeza bagi tujuan pelaburan itu, bermula pada 29 Mac hingga 18 April lepas.Katanya pengadu berasa tertipu kerana tidak dapat mengeluarkan wang keuntungan yang dijanjikan dan masih diminta membuat transaksi tambahan pelaburan lagi, sebelum membuat laporan polis pada 19 April lepas.Kes disiasat di bawah Seksyen 420 Kanun Keseksaan kerana menipu.Mohd Mahidisham menasihatkan orang ramai supaya sentiasa berwasapada dan tidak mudah terpedaya dengan mana-mana pelaburan tidak sah, serta menghubung pihak polis untuk sebarang maklumat jenayah atau aktiviti yang mencurigakan.- BERNAMA

(Ketua Jabatan Siasatan Jenayah Komersil Kuala Lumpur ACP Mohd Mahidisham Ishak)


Polis buru lelaki baling batu nisan

KULIM, 20 April - Polis memburu seorang lelaki berhubung penemuan batu nisan di bahagian saf hadapan di dalam masjid Al- Ittihad Sungai Kob, di sini awal pagi tadi  Ketua Polis Daerah Kulim Supritendan Mohd Redzuan Salleh berkata, berdasarkan rakaman kamera litar tertutup (CCTV), kejadian berlaku antara pukul 3 hingga 4 pagi tadi. "Suspek seorang lelaki berusia lingkungan 30-40 tahun, semasa kejadian memakai jaket dan berseluar jeans warna biru," katanya menerusi kenyataan hari ini.  Siasatan mendapati batu nisan yang dijumpai di dalam masjid tersebut dicabut dari tanah perkuburan bersebelahan masjid.  Motif kejadian masih dalam siasatan. Polis percaya bahawa kejadian terbabit tiada kaitan dengan isu agama.  Kes disiasat menurut Seksyen 295 Kanun Keseksaan iaitu melakukan perbuatan khianat terhadap rumah ibadat.  Orang ramai yang mempunyai maklumat berkaitan kejadian , hubungi Ketua Bahagian Siasatan Jenayah Daerah ASP Asnizaf di talian 013-435 8399.  Dalam kejadian pagi tadi, seorang lelaki yang tiba di masjid itu kira-kirapukul 5.30 pagi untuk persiapan solat subuh menemui batu nisan terbabit . Pemeriksaan lanjut pengadu mendapati mendapati tingkap cermin hadapan masjid telah pecah akibat dibaling batu nisan ke dalam masjid.

(Batu nisan dibaling ke dalam Masjid Al Ittihas Sg Kob di sini)


Permohonan Irwan Serigar batal saman 1MDB didengar 1 Julai

KUALA LUMPUR, 20 April- Permohonan bekas Ketua Setiausaha Perbendaharaan Tan Sri Mohd Irwan Serigar Abdullah untuk membatalkan saman difailkan 1Malaysia Development Berhad (1MDB) terhadap beliau dan bekas Ketua Pegawai Eksekutif 1MDB Arul Kanda Kandasamy yang menuntut mereka membayar AS$6.59 bilion akan didengar 1 Julai ini.Peguam Lavinia Kumaraendran yang mewakili Mohd Irwan berkata permohonan itu akan didengar di hadapan Pesuruhjaya Kehakiman Datuk Amarjeet Singh."Tarikh pendengaran itu ditetapkan oleh Penolong Kanan Pendaftar Azlinda Ahmad Sharif ketika pengurusan kes saman tersebut hari ini," katanya ketika dihubungi di sini hari ini.Mohd Irwan selaku defendan kedua memfailkan permohonan itu pada 18 Februari lepas.1MDB, yang memfailkan saman terhadap Arul Kanda dan Mohd Irwan pada Mei tahun lepas, mendakwa kedua-dua defendan telah melakukan pecah amanah dan konspirasi menyebabkan 1MDB mengalami kerugian berjumlah AS$1.83 bilion berhubung pelaburan dalam 1MDB-Petrosaudi Ltd yang ditukar kepada pelaburan Brazen Sky Limited (Brazen Sky), yang dikatakan terdapat dalam Bridge Global Fund. Dalam permohonannya, Mohd Irwan antaranya mendakwa tuntutan saman terhadapnya adalah pramatang kerana pelaburan Brazen Sky serta pembayaran Aabar Investments PJS Limited adalah jelas tidak kukuh memandangkan mahkamah masih belum menentukan 1MDB mengalami kerugian sebanyak AS$1.83 bilion dan AS$3.5 bilion.Mohd Irwan mendakwa beliau tidak mempunyai sebarang kewajipan kontrak, statutori atau fidusiari terhadap 1MDB kerana pelantikannya sebagai pengarah syarikat itu adalah selepas kerugian yang didakwa dialami 1MDBBeliau berkata tuntutan kerugian yang kononnya dialami 1MDB adalah satu penyalahgunaan proses mahkamah kerana syarikat itu telah memperoleh wang sejurus penyelesaian dicapai dalam tuntutan sivil terhadap pihak lain yang difailkan 1MDB.

(Tan Sri Mohd Irwan Serigar Abdullah/FOTO BERNAMA)

1MDB juga mendakwa kedua-dua defendan melakukan pecah amanah dan konspirasi dengan menyeleweng wang 1MDB berjumlah AS$3.5 bilion yang dibayar kepada Aabar Investments dan AS$1.265 bilion dibayar kepada International Petroleum Investment Company (IPIC) pada 9 Mei 2017.Menurut 1MDB, Mohd Irwan juga berkonspirasi dengan Arul Kanda untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran berjumlah RM2,905,200 kepada Arul Kanda selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian.Sehubungan itu, 1MDB antaranya menuntut kedua-dua defendan membayar US$6.59 bilion berhubung pelanggaran tersebut dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan.-BERNAMA


Dua individu direman SPRM kemuka tuntutan palsu kira-kira RM25,000

SEREMBAN, 20 April - Suruhanjaya Pencegahan Rasuah Malaysia (SPRM) menahan reman dua individu bagi membantu siasatan selepas disyaki membuat tuntutan palsu penugasan membabitkan nilai kira-kira RM25,000 pada tahun lalu. Menurut sumber, kedua-dua berusia dalam lingkungan 38 dan 56 tahun itu dipercayai ditahan petang semalam di Pejabat SPRM Negeri Sembilan.  Perintah reman selama tujuh hari terhadap dua suspek lelaki tersebut sehingga 26 April 2022 dikeluarkan oleh Majistret Intan Syafinaz binti Ros'lin di Mahkamah Khas Trafik di sini hari ini. Sumber berkata, kedua-dua lelaki itu dipercayai telah membuat tuntutan palsu dengan mengemukakan borang tuntutan elaun penugasan bagi tahun 2021 melibatkan jumlah kira-kira RM25,000 atas dua penama lain yang tidak hadir bertugas di sebuah akademi pendidikan di sebuah bandar di Negeri Sembilan pada tempoh berkenaan. Sementara itu, Pengarah SPRM Negeri Sembilan, Awangkok Ahmad Taufik Putra Awang Ismail yang dihubungi mengesahkan tangkapan dan reman tersebut. Beliau berkata, kesemua suspek ditahan di bawah Seksyen 18 Akta SPRM 2009.

(Dua suspek lelaki ditahan reman SPRM)


Dua sindiket dadah di Kedah dan Perlis tumpas

ALOR SETAR, 20 April- Jabatan Siasatan Jenayah Narkotik, JSJN Bukit Aman dengan kerjasama JSJN Kedah dan Perlis berjaya menumpaskan dua sindiket pengedaran dadah yang bergerak aktif di kawasan utara tanah air sejak pertengahan tahun lalu.Sembilan pengedar dadah berusia 31 hingga 52 tahun turut ditahan bersama sejumlah dadah jenis syabu dan ganja bernilai RM7.74 juta.  Ia hasil lima serbuan melibatkan dua operasi berasingan di sekitar Kedah dan Pulau Pinang pada 16 April dan 18 April lalu. Pengarah Jabatan Siasatan Jenayah Narkotik Bukit Aman, Datuk Ayob Khan Mydin Pitchay berkata, dalam operasi pertama di Kepala Batas pada 16 April, pasukan serbuan berjaya menahan empat suspek. Susulan itu, serbuan dilakukan di sebuah kawasan perumahan di Sungai Petani dan berjaya menemukan 212 kilogram dadah jenis syabu dan 41 kilogram ganja. Dua hari kemudian, lima lagi suspek berjaya ditahan dan polis berjaya merampas 5 kilogram syabu. Beliau berkata, pihaknya turut merampas tujuh buah kenderaan bernilai lebih RM419,000 dan wang tunai berjumlah RM4,000. Nilai keseluruhan dadah dan barangan yang disita berjumlah RM8.164 juta. "Sindiket ini telah aktif sejak pertengahan tahun lepas, modus operandi yang digunakan oleh sindiket ini adalah menyeludup masuk bekalan dadah dari Kelantan ke Kedah dengan menggunakan laluan darat dan mengedar dadah tersebut di pasaran tempatan. Dadah yang dirampas ini boleh digunakan oleh seramai 1.1 juta penagih,"kata AyobBercakap kepada pemberita di Ibupejabat Polis,IPK Kontinjen Kedah di Alor Setar, Datuk Ayob berkata, semakan rekod jenayah mendapati empat suspek mempunyai rekod lampau dalam kes dadah dan jenayah.  Saringan awal pula, tujuh suspek positif dadah jenis methaphetamine.  Kesemua suspek direman selama lima hingga tujuh hari bermula 17 dan 18 April lalu bagi membantu siasatan. Kes disiasat dibawah Seksyen 39B, Akta Dadah Berbahaya 1952.

(Pengarah Jabatan Siasatan Jenayah Narkotik Bukit Aman, Datuk Ayob Khan Mydin Pitchay)


Dua beradik dicekup edar dadah

PASIR PUTEH, 20 April- Dua beradik termasuk salah seorang daripadanya di bawah umur ditahan malam tadi kerana dipercayai menjalankan kegiatan mengedar dadah.  Kedua-dua suspek yang berusia 17 tahun dan 27 tahun itu ditahan dalam sebuah kereta di tepi jalan di kawasan Tok Bali, Pasir Puteh.  Menurut Ketua Polis Daerah Pasir Puteh, Superintenden Zaizul Rizal Zakaria, mereka ditahan sepasukan pegawai dan anggota dari Bahagian Siasatan Jenayah Narkotik IPD Pasir Puteh jam 9.50 malam.  Katanya, pemeriksaan kemudian dijalankan di dalam kenderaan 4x4 dipercayai yang dinaiki suspek membawa kepada penemuan 11 paket plastik lutsinar berisi serbuk Kristal disyaki dadah jenis syabu seberat 589 gram.  Turut ditemui 3 paket plastik lut sinar berisi pil yaba seberat 3.2 gram dan kesemua rampasan dadah bernilai RM20,000. Hasil ujian saringan urin mendapati suspek berusia 27 tahun positif dadah jenis Methamphetamine dan mempunyai 11 rekod lampau berkaitan kesalahan dadah.  Dua beradik berkenaan kini direman selama tujuh hari bermula hari ini bagi membantu siasatan.  Kes disiasat di bawah seksyen 39B Akta Dadah Berbahaya 1952 yang mana boleh membawa hukuman gantung sampai mati atau penjara seumur hidup jika sabit kesalahan.

(Ketua Polis Daerah Pasir Puteh, Superintenden Zaizul Rizal Zakaria)


Suami isteri licik jual dadah dalam peket 3 dalam 1

NIBONG TEBAL, 18 April - Tindakan licik sepasang suami isteri yang dipercayai memasukkan dadah ke dalam bekas peket minuman segera 3 dalam 1 sebelum menjualnya di pasaran terbongkar susulan serbuan sepasukan anggota daripada Jabatan Siasatan Jenayah Narkotik di ibu pejabat polis kontinjen (IPK) Pulau Pinang, Rabu lalu.Ketua Polis Daerah Seberang Perai Selatan (SPS), Superintenden Lee Chong Chern berkata, mereka dipercayai bergerak aktif sejak awal tahun ini.Chong Chern berkata, pasangan itu dipercayai menjual pelbagai jenis dadah pada harga mencecah RM100 untuk satu peket serta potongan harga yang istimewa menanti pelanggan yang membeli 10 peket dan ke atas.Dalam serbuan di sebuah rumah di Simpang Ampat dekat sini, pasangan terbabit diberkas bersama pelbagai jenis dadah yang dianggarkan bernilai RM214,776."Antara dadah yang dirampas ialah 164 bungkus plastik mengandungi serbuk dadah MDMA seberat 4,209.88 gram (g) bernilai RM210,494 dan empat keping aluminium foil mengandungi dadah erimin seberat 7.66 g bernilai RM390.“Turut dirampas ialah lima paket plastik jenis syabu seberat 27.64 g (RM2,764), satu paket plastik ketamin seberat 5.42 g (RM813) dan empat paket plastik pil ekstasi seberat 9.52 g bernilai RM315.“Jumlah keseluruhan dadah yang dirampas itu dipercayai boleh digunakan oleh seramai 851 orang penagih jika terlepas ke pasaran gelap,” katanya dalam sidang akhbar di ibu pejabat polis daerah (IPD) SPS, di sini hari ini.

(Superintenden Lee Chong Chern menunjukkan dadah dalam peket minuman segera 3 dalam 1)

Pasangan itu disiasat di bawah Seksyen 39B Akta Dadah Berbahaya 1952 yang jika sabit kesalahan boleh dihukum mati atau penjara seumur hidup dan dikenakan tidak kurang daripada 15 kali sebatan.Tambahnya, dadah yang dirampas itu juga dipercayai dijual kepada orang tengah terlebih dahulu sebelum dipasarkan ke beberapa tempat khususnya di sekitar pusat hiburan di sini.Susulan serbuan itu juga katanya, pihaknya turut menyita harta pasangan tersebut yang berjumlah RM252,016 yang juga merupakan nilai keseluruhan rampasan dadah."Sebuah kenderaan bernilai RM28,000; seutas rantai leher (RM7,176) serta seutas rantai tangan dan gelang tangan masing-masing bernilai RM1,332 dan RM732 disita untuk siasatan lanjut.“Tindakan penyitaan itu diambil di bawah Akta Dadah Berbahaya (Pelucuthakan Harta) 1988,” katanya.Ujian saringan air kencing pasangan terbabit juga mendapati kedua-duanya positif.Katanya, si suami yang berusia 38 tahun positif dadah jenis methamphetamine dan ketamin manakala pasangannya yang berusia 31 tahun positif methamphetamine.Kedua-dua mereka direman selama tujuh hari iaitu sehingga Rabu ini sebelum didakwa.


Polis tumpas sindiket dadah RM4.6 juta

KOTA BHARU, 18 April - Sindiket pengedaran dan penyeludupan dadah tumpas selepas polis merampas 120.5 kilogram dadah jenis syabu dan pil yaba yang keseluruhan bernilai RM4.6 juta. Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay, pihaknya turut menahan tujuh individu termasuk sepasang suami isteri dalam enam serbuan berasingan pada Jumaat dan Sabtu lalu.Ayob Khan berkata serbuan dilakukan Bukit Aman dengan kerjasama Ibu Pejabat Polis Kontinjen (IPK) Kelantan itu membabitkan beberapa daerah termasuk di Kota Bharu, Pasir Mas dan Tumpat, hasil risikan dan maklumat awam."Serbuan pertama dilakukan di sebuah rumah di Pengkalan Chepa yang membawa kepada penahanan suami isteri dan rampasan pil yaba pada jam 8.15 malam Jumaat lalu."Susulan tangkapan itu, polis melancarkan lima lagi serbuan di beberapa daerah yang membawa kepada penahanan lima suspek yang semuanya berusia antara 25 hingga 46 tahun."Dalam operasi, kita merampas 101.5 kilogram dadah jenis syabu, 19 kilogram pil yaba dan empat liter ubat batuk," katanya pada sidang media di sini, hari ini.Modus operandi suspek adalah membawa masuk bekalan dadah yang diperoleh dari Thailand menggunakan pangkalan haram untuk pasaran tempatan, kata Ayob Khan.

( Datuk Ayob Khan Mydin Pitchay menunjuk 120.5 kilogram dadah jenis syabu dan pil yaba yang keseluruhan bernilai RM4.6 juta yang dirampas di sini/FOTO JSJN)

Katanya kumpulan berkenaan dipercayai aktif sejak Disember tahun lalu dan kini sedang mengesan saki baki kumpulan itu."Saringan air kencing mendapati semua suspek negatif dadah dan seorang daripada suspek mempunyai rekod lampau berkaitan dadah."Susulan tangkapan itu, polis turut menyita harta benda suspek termasuk kereta, barang kemas, beg tangan, wang tunai dan jam tangan bernilai RM538,943.50," katanya.Ayob Khan berkata, semua suspek ditahan reman tujuh hari dan kes disiasat mengikut Seksyen 39B Akta Dadah Berbahaya."Suspek yang ditahan bekerja sebagai pemandu bot, juruteknik penghawa dingin, bekerja sendiri, pendandan rambut selain ada yang menganggur," katanya.Sidang media tersebut turut dihadiri, Ketua Polis Kelantan, Datuk Shafien Mamat.


Dadah bernilai RM400,000 berjaya ditumpas

KUALA LUMPUR, 18 APRIL - Polis Kuala Lumpur berjaya menumpaskan sindiket pengedaran dadah didalangi warga tempatan serta merampas dadah bernilai hampir RM400,000 dalam beberapa serbuan, pada 14 dan 15 April lalu.Serbuan dilakukan pihak Jabatan Siasatan Jenayah Narkotik (JSJN) Kuala Lumpur menerusi OP Gaston di sekitar ibu negara dan Selangor.Menurut Ketua JSJN Kuala Lumpur, ACP Jasmirol Jamaluddin, seramai lima lelaki dan seorang perempuan tempatan berumur 20 hingga 45 tahun ditangkap menerusi lima serbuan yang dijalankan.Sindiket dadah tersebut telah bergerak selama lebih tiga bulan dan dipercayai memfokuskan pengedaran di kawasan jalanan dan lokasi tumpuan penagih dadah."Setelah dibuat ujian saringan awal, dua lelaki positif meth, syabu, seorang lelaki positif ganja, seorang perempuan positif meth juga dan dua lagi negatif. "Dan hasil keseluruhan rampasan dadah bernilai RM386,700 hampir RM400,000 dan ini boleh digunakan untuk keseluruhan 48 594 orang penagih yang berada di pasaran" katanya pada sidang media kejayaan tangkapan dan rampasan tersebut di ibu negara.Antara jenis dadah yang dirampas adalah dari jenis syabu, heroin, ganja, pil erimin 5 dan ketamin.Kesemua tangkapan direman selama tujuh hari sehingga 21 April ini untuk siasatan lanjut dibawah Seksyen 39B Akta Dadah Berbahaya 1952.

(Antara dadah yang dirampas dari jenis syabu, heroin, ganja, pil erimin 5 dan ketamin)


Kerani wanita dibenar tangguh hukuman dan buat rayuan

PUTRAJAYA, 18 APRIL - Mahkamah Rayuan hari ini membenarkan seorang kerani wanita, Sam Ke Ting, 27, menangguhkan pelaksanaan hukuman penjara enam tahun dan denda RM6,000 kerana memandu secara melulu sehingga mengakibatkan kematian lapan remaja menaiki basikal lajak lima tahun lalu.Panel tiga hakim yang dipengerusikan Hakim, Datuk P Ravinthran bersama Datuk Lee Heng Cheong dan Datuk Mohd Ghazali bersepakat membenarkan permohonan Sam yang diwakili peguam, Muhammad Faizal Mokhtar.Mahkamah hari ini juga membenarkan permohonan Sam yang memakai baju kurung biru itu untuk merayu terhadap keputusan Mahkamah Tinggi Johor Bahru pada 13 April lepas. Panel turut membenarkan Sam dilepas dengan ikat jamin RM10,000 dengan seorang penjamin sekaligus, dibebaskan sementara sehingga rayuan didengar.Pada Rabu lalu, Mahkamah Tinggi Johor Bahru, Datuk Abu Bakar Katar menjatuhkan hukuman penjara enam tahun dan denda RM6,000 atau enam bulan penjara jika gagal membayar denda terhadap Sam, berkuat kuasa serta merta.


Sindiket seludup minyak diesel RM1.4 juta tumpas

JOHOR BAHRU, 18 April - Batalion Lima Pasukan Gerakan Am (PGA) berjaya menumpaskan sindiket penyeludupan diesel bersubsidi yang bernilai lebih RM1.4 Juta di Masai, di sini tengah hari semalam.  Menurut Pegawai Pemerintahnya, Superintenden Dimin Awang, dua warga tempatan dan seorang warganegara asing berumur lingkungan 36 hingga 40 tahun telah ditahan.  "Serbuan merampas 51 tong minyak, empat mesin pam elektrik, 2 set hos getah lutsinar, minyak diesel bersubsidi beranggaran 43 ribu liter dan empat jentera pembawa minyak.  "Hasil pemeriksaan ke atas dua mesin aliran meter, lebih satu juta liter telah di pam ke dalam kapal tangki," katanya dalam kenyataan itu. Diesel dijual dengan harga RM3.85 per liter.  Kes disiasat mengikut Akta Kawalan Bekalan 1961.

(43 ribu liter minyak diesel seludup berjaya ditumpas)


92 kotak mercun dirampas

MUAR, 18 April - Seorang pemilik rumah ibadat diberkas Batalion 6, Pasukan Gerakan Am, PGA Bakri, disini selepas menjual dan memiliki mercun tanpa lesen sah di Parit Limbong, Parit Jawa, pada pukul 12.10 malam tadi.  Penolong Pegawai pemerintah, Deputi Superintenden Salehin Suleiman berkata, suspek berusia 58 tahun dipercayai aktif menjual mercun seludup sejak 10 tahun lalu. "Hasil serbuan di rumah ibadat itu, menjumpai 92 kotak besar mengandungi pelbagai jenis mercun."Nilai rampasan dianggarkan RM213,000.  "Kegiatan itu terhenti seketika sepanjang tempoh perintah kawalan pergerakan, PKP kerana bekalan terputus," katanya dalam kenyataan itu. Pihaknya percaya, rampasan itu berjaya melumpuhkan sindiket pengedaran mercun yang menjadikan rumah ibadat sebagai stor penyimpanan barang itu. Suspek direman dua hari bagi membantu siasatan mengikut Akta Bahan Letupan 1957.

(92 kotak besar mengandungi pelbagai jenis mercun dirampas)


TLDM tahan 21 buah bot nelayan asing

IPOH, 18 April - Kapal Tentera Laut Diraja Malaysia (TLDM) berjaya mengekang cubaan pencerobohan 21 buah Bot Nelayan Asing (BNA) daripada memasuki perairan negara berhampiran perairan Pulau Perak petang semalam.TLDM dalam kenyataan memaklumkan penyaluran maklumat yang pantas menerusi Pusat Kawalan Maritim (MCC) Barat telah mengatur gerak aset terhampir iaitu Kapal Diraja (KD) Jebat untuk ke lokasi pengesanan awal BNA itu di sekitar perairan Selatan Pulau Perak."Setiba di posisi pengesanan, KD Jebat mempamerkan kecekapan menerusi tindakan pengusiran ke atas tiga buah BNA di lapangan dan kekal membayangi BNA sehingga keluar meninggalkan sempadan perairan negara."Baki 18 buah BNA lagi yang dilaporkan, dipercayai telah meninggalkan perairan negara setelah menyedari kehadiran dan keberadaan aset pertahanan maritim negara," menurut kenyataan itu.Sebelum itu, pesawat B200T (RMF 377) milik Tentera Udara Diraja Malaysia (TUDM) telah mengesan keberadaan 21 buah BNA berkenaan di dua posisi berbeza iaitu pada 36 batu nautika Selatan Pulau Perak dan 40 batu nautika Barat Laut Pulau Jarak."Maklumat pengesanan lantas disalurkan kepada komponen maritim bagi tujuan tindakan lanjut," menurut kenyataan itu.Menurut kenyataan itu, Angkatan Tentera Malaysia tidak akan berkompromi dalam aktiviti yang melibatkan keselamatan dan ketidakpatuhan undang-undang negara.- BERNAMA

(TLDM berjaya mengekang cubaan pencerobohan 21 buah Bot Nelayan Asing)


Gangguan seksual: Seorang lelaki berumur 47 tahun ditahan

KUCHING, 18 April - Seorang lelaki berumur 47 tahun berdepan hukuman penjara tidak kurang 10 tahun selepas didakwa mencabul kehormatan tiga gadis bawah umur di kawasan Samariang, minggu lepas.Menurut Ketua Polis Daerah Kuching, ACP Ahsmon Bajah, dalam tiga insiden berbeza itu, suspek yang juga seorang penganggur dipercayai telah mencabul dua mangsa di kawasan Samariang Batu pada Selasa lepas. "Suspek didakwa telah melakukan gangguan seksual terhadap mangsa yang dalam perjalanan balik dari sekolah sebelum melarikan diri dengan motosikalnya.  "Tiga hari selepas itu, suspek mengulangi jenayah terkutuk itu terhadap seorang lagi remaja perempuan yang juga balik dari sekolah dengan modus operandi sama," katanya dalam satu kenyataan di sini. Ahsmon turut mengesahkan suspek telah ditangkap Sabtu lepas selepas menerima laporan dari salah seorang mangsa.  Suspek akan ditahan direman sehingga Khamis ini untuk siasatan lanjut.  Polis percaya dengan tertangkapnya suspek itu, pihaknya telah berjaya menyelesaikan tiga kes cabul di sekitar Kuching.


Lari sekatan jalan raya, polis cari 'Bob' dan 'Fakrul'

ALOR SETAR, 18 April- Polis sedang memburu dua suspek lelaki dikenali sebagai ‘Bob’ dan ‘Fakrul’ yang meloloskan diri daripada pemeriksaan polis dalam kejadian di kawasan Permatang Merbau, dekat Sungai Petani, semalam.Ketua Polis Kedah Komisioner Wan Hassan Wan Ahmad berkata dalam kejadian kira-kira pukul 10.30 pagi itu tiga anggota polis dari Balai Polis Tikam Batu yang sedang menjalankan tugasan di kawasan itu mengesan sebuah kereta Proton Wira yang mencurigakan.“Kereta itu dinaiki empat lelaki dan anggota polis telah mengarahkan pemandunya untuk memberhentikan kenderaan, namun ia tidak diendahkan dan kereta berkenaan memecut dan hampir melanggar anggota polis.“Polis telah mengejar suspek yang memandu secara berbahaya dan telah melanggar beberapa kenderaan awam. Anggota polis terpaksa melepaskan beberapa das tembakan demi menjaga keselamatan orang awam,” katanya dalam kenyataan semalam.Katanya, dalam kejadian itu seorang anggota polis mengalami kecederaan dan telah diberikan rawatan, manakala suspek berjaya meloloskan diri.

Bagaimanapun katanya dua daripada mereka yang berusia 38 dan 41 tahun itu berjaya ditahan, sementara dua lagi yang berusia 23 dan 19 tahun masih diburu.“Orang ramai yang mempunyai maklumat boleh menghubungi Ibu Pejabat Polis Daerah Kuala Muda di talian 04-4299222,” katanya yang turut memberitahu kes disiasat di bawah Seksyen 307 dan Seksyen 188 Kanun Keseksaan (KK).


Polis kesan warga asing enggan pakai pelitup muka, tunjuk isyarat lucah

KUALA LUMPUR, 18 April- Polis sudah membuka kertas siasatan berhubung kejadian tular seorang lelaki warga asing yang berang ketika ditegur tidak memakai pelitup muka sehingga mengeluarkan kata kesat dan menunjuk isyarat lucah kepada pengawal keselamatan di sebuah pasar raya di Jalan Ampang. Ketua Polis Daerah Wangsa Maju, Supt Ashari Abu Samah berkata, rakaman video berdurasi 18 saat yang telah dimuat naik di akaun TikTok dan Twitter itu dikesan semalam dan laporan juga telah dibuat oleh pihak keselamatan pasar raya tersebut. "Siasatan sedang dijalankan di bawah Seksyen 269 Kanun Keseksaan, Seksyen 14 Akta Kesalahan Kecil dan Peraturan 18 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan),” katanya dalam kenyataan semalam.

Beliau meminta orang ramai yang mempunyai maklumat berhubung kejadian itu untuk tampil memberi maklumat atau menghubungi Ibu Pejabat Polis Daerah Wangsa Maju menerusi talian 03-92899222 atau hotline Polis Kuala Lumpur di talian 03-21159999 atau balai polis berhampiran bagi membantu siasatan.


Enggan bayar tambang, remaja perempuan kelar leher pemandu Grab

KUALA LUMPUR, 17 April - Gara-gara enggan membayar tambang berjumlah RM400, seorang pemandu e-hailing nyaris maut akibat lehernya dikelar oleh seorang remaja perempuan di Jalan Kovil Hilir, Jalan Ipoh, baru-baru ini.

Ketua Polis Daerah Sentul ACP Beh Eng Lai berkata kejadian pada 2.55 pagi itu, melibatkan penumpang berusia 16 tahun yang mengelar leher mangsa menggunakan pisau lipat.

Hasil siasatan mendapati pemandu Grabcar berusia 63 tahun itu mengambil remaja terbabit di Sagil, Tangkak, Johor untuk ke Kovil Hilir, Jalan Ipoh, dengan menggunakan aplikasi Mycar setelah remaja itu bersetuju membayar tambang RM400.

“Setelah sampai ke destinasi, suspek enggan membayar kerana tidak mempunyai wang, dan mangsa membuat keputusan untuk menghantar suspek ke balai polis untuk tindakan selanjutnya.

“Oleh kerana takut, suspek bertindak mengelar leher mangsa menggunakan sebilah pisau lipat dan melarikan diri. Suspek juga meninggalkan pisau lipat yang digunakan di dalam kereta mangsa,” katanya menerusi kenyataan semalam.

Beliau berkata pemandu Grabcar itu kemudian memandu menuju ke Balai Polis Sentul untuk meminta bantuan dan dihantar ke Hospital Kuala Lumpur dengan ambulans, bagi mendapatkan rawatan lanjut.

Eng Lai berkata bertindak atas siasatan dan risikan rapi, polis berjaya menahan remaja terbabit di sebuah premis perniagaan di hadapan Maybank Jinjang, pada pukul 4.55 petang semalam.

“Suspek yang ditangkap tidak mempunyai sebarang rekod kesalahan jenayah lampau. Polis turut merampas telefon bimbit milik suspek. Kes disiasat di bawah Seksyen 324 Kanun Keseksaan, kerana mendatangkan kecederaan,” katanya.


JKDM Kelantan rampas rokok seludup bernilai RM4.5 juta

KOTA BHARU, 17 April- Jabatan Kastam Diraja Malaysia (JKDM) Kelantan merampas lebih 5.83 juta batang rokok putih bernilai RM4.5 juta termasuk cukai dalam tiga operasi berasingan antara akhir bulan lepas dan Khamis lalu.Pengarahnya Mohd Nasir Deraman berkata rokok itu dipercayai diseludup masuk dari negara jiran untuk dipasarkan di negeri ini.Beliau berkata rampasan dilakukan di Jalan Pasir Pekan, Pasir Mas pada 28 Mac, Kampung Keluat di Bachok pada 10 April dan Pantai Mek Mas, Kota Bharu pada 14 April."Dalam kesemua operasi tersebut, sebanyak 583 peti mengandungi 5,836,800 batang rokok seludup dirampas dengan nilai keseluruhan RM633,432 dan melibatkan cukai berjumlah RM3,915,631," katanya dalam kenyataan, hari ini.

(Pengarah Kastam Kelantan, Mohd Nasir Deraman (dua dari kanan) menunjukkan sebahagian daripada hampir enam juta batang rokok seludup dianggarkan mencecah RM4 juta termasuk cukai dalam tiga serbuan dilakukan pihaknya di tiga daerah. - FOTO IHSAN JKDM)

Mohd Nasir berkata modus operandi yang digunakan adalah dengan membawa masuk rokok seludup melalui Sungai Golok di sempadan negara sebelum diedarkan kepada pelanggan tempatan.Beliau berkata pihaknya sedang mengesan pemilik rokok seludup berkenaan dan kes disiasat di bawah Seksyen 135(1) (d) Akta Kastam 1967.- BERNAMA


Tiga warga Indonesia ditahan bantu siasatan penemuan mayat di Sepang

SEPANG, 16 April - Tiga lelaki warga Indonesia termasuk seorang pemastautin tetap ditahan di Padang Jawa, Shah Alam awal pagi ini bagi membantu siasatan berkaitan kes pembunuhan seorang lelaki warga Bangladesh yang mayatnya ditemukan di tepi Jalan Sepang-Salak di sini semalam.Ketua Polis Daerah Sepang ACP Wan Kamarul Azran Wan Yusof ketika dihubungi hari ini berkata kesemua individu berusia antara 24 dan 50 tahun yang ditahan dalam satu serbuan kira-kira 1 pagi tadi itu menafikan terlibat dalam kes pembunuhan berkenaan.Wan Kamarul Azran berkata menerusi risikan polis, mangsa berumur 25 tahun mempunyai seorang teman wanita warga tempatan yang pernah berkahwin dengan seorang warga asing dan mempunyai tiga orang anak.Menurutnya, ketika Perintah Kawalan Pergerakan (PKP), suami wanita berkenaan telah balik ke Indonesia dan pulang ke Malaysia pada Ogos 2021 dan setelah mendapati  isterinya berkawan dengan mangsa, suaminya marah dan menceraikan isterinya.

Semalam, satu mayat lelaki tanpa identiti dalam lingkungan 20-an hingga 30-an ditemukan di tepi Jalan Sepang-Salak dengan kesan kecederaan di perut serta tangan terikat dengan wayar kabel. Mayat berkenaan ditemukan dalam keadaan berpakaian baju kemeja-T warna putih berkolar, berseluar panjang hitam dan pelitup muka di bawah dagu, serta tiada kesan suntikan imunisasi BCG (Bacillus Calmette Guerin) pada bahu.Wan Kamarul Azran berkata pembunuhan mangsa dipercayai bermotifkan cemburu dan dendam.


Empat sekeluarga parah ditetak ketika mahu berbuka

KOTA TINGGI, 16 April - Empat sekeluarga parah ditetak seorang lelaki menggunakan parang ketika menunggu waktu berbuka puasa di Kampung Sedili Kecil, Kuala Sedili, di sini, Khamis lepas.Ketua Polis Daerah Kota Tinggi Supt Hussin Zamora berkata suspek yang sedang diburu oleh pihak polis ialah Mohd Adi Hashim, 38, bekerja di sebuah ladang nanas.Alamat terakhir suspek di No. 1003, Blok 12, Felda Air Tawar 3, di sini.Dalam kejadian kira-kira pukul 7 malam itu, seorang wanita berusia 34 tahun, ibu mentua, 50-an, dan dua adik ipar berusia 16 dan 31 tahun dilaporkan parah.

(Mohd Adi Hashim dikehendaki pihak polis bagi membantu siasatan/FOTO PDRM)

Kesemua mangsa mengalami kecederaan pada leher, kepala, tangan serta badan dipercayai dilibas menggunakan parang."Hasil siasatan mendapati, lelaki itu dipercayai mengamuk secara tiba-tiba dan menetak kesemua mangsa yang berada di dalam rumah menggunakan parang. "Ketika kejadian, dua anak lelaki itu masing-masing berusia lima tahun dan dua bulan berada bersama isterinya, namun kedua-duanya tidak cedera."Keempat-empat mangsa dirawat di Hospital Kota Tinggi dan berada dalam keadaan stabil. Punca kejadian masih dalam siasatan," katanya melalui kenyataan hari ini.Hussin berkata Pusat Kawalan Daerah Kota Tinggi menerima maklumat awam berhubung kejadian itu melalui panggilan Sistem Tindak Balas Kecemasan Malaysia (MERS) 999 pada 8.22 malam, hari sama.Kes disiasat mengikut Seksyen 326 Kanun Keseksaan yang boleh dikenakan hukuman penjara sehingga 20 tahun dan juga denda atau sebat, jika sabit kesalahan.Orang awam yang mempunyai sebarang maklumat mengenai lelaki tersebut diminta menghubungi Pegawai Penyiasat Inspektor Nurul Syafiqah Khalid di talian 019-5121 568 atau Ibu Pejabat Polis Daerah Kota Tinggi 07-8831 222 atau mana-mana balai polis berhampiran.


Miliki kenderaan curi, tiga lelaki ditahan

KUAH, 16 April- Ibu pejabat Polis Daerah (IPD) Langkawi berjaya menahan tiga orang lelaki kerana memiliki kenderaan curi.  Kenderaan dilaporkan hilang di Salak Selatan Kuala Lumpur sejak 2014 yang lalu. Menurut Ketua Polis Daerah Langkawi, ACP Shariman Ashari, kenderaan tersebut dikesan semasa pihaknya membuat pemeriksaan secara berkala di sekitar daerah.  Tiga suspek yang berjaya ditahan berumur lingkungan 16 hingga 32 tahun.  Hasil saringan air kencing turut dilakukan, namun kesemua mereka bebas dadah.  Kes disiasat dibawah Seksyen 379 a Kanun Keseksaan.  Kenderaan tersebut akan diserahkan kepada IPD Cheras untuk tindakan selanjutnya.  ACP Shariman turut menasihati orang ramai supaya lebih peka dan berhati-hati dalam melakukan sebarang pembelian kenderaan."Bagi mereka yang bercadang nak beli kenderaan, dapatkan butir-butir kenderaan, jangan tidak pasti terus buat pembelian tanpa mengubah nama dan sebagainya, juga pendaftaran di JPJ," katanya.

(Ketua Polis Daerah Langkawi, ACP Shariman Ashari)

Dalam perkembangan lain, sempena bulan Ramadan, semalam sebanyak 500 bungkus bubur lambuk diagihkan Polis Daerah Langkawi kepada orang ramai.ACP Shariman berkata acara yang dijalankan setiap tahun ini merupakan salah satu tanggungjawab sosial korporat (CSR) melibatkan pelbagai pihak terutamanya orang awam. "Kira-kira 80 anggota polis, orang awam dan juga ahli Persatuan Keluarga Polis (Perkep) bergilir-gilir bergotong royong memasak bubur lambuk sejak awal 9.30 pagi lagi," katanya. Bubur lambuk tersebut juga diagihkan kepada para anggota yang bertugas di balai-balai dan juga di lapangan.


Kerani rugi RM152,500 ditipu kasanova

(Mangsa kemudian memberikan wang tunai RM122,500 kepada suspek secara berperingkat sebagai deposit pembelian rumah berkenaan/FOTO HIASAN BERNAMA)

KUALA LUMPUR, 15 April- Seorang lelaki ditahan selepas memperdaya seorang wanita yang dikenali melalui aplikasi cari jodoh dalam talian untuk menyerahkan barang kemas serta wang tunai bernilai RM152,500.Suspek, 34, yang juga seorang penganggur ditahan sepasukan anggota Risikan dan Operasi Bahagian Siasatan Jenayah Komersial Daerah Dang Wangi di sekitar ibu negara, kelmarin.Ketua Jabatan Siasatan Jenayah Komersial (JSJK) negeri, Asisten Komisioner Mohd Mahidisham Ishak, mengesahkan tangkapan dilakukan susulan aduan diterima daripada mangsa, 39, yang juga seorang kerani di sebuah syarikat swasta pada 9 April lalu."Mangsa dikatakan berkenalan dengan suspek yang mengaku kononnya bertugas sebagai doktor di sebuah hospital swasta melalui aplikasi 'Tinder' sejak 6 Februari lalu."Suspek turut berjanji mengahwini mangsa dan selepas berjaya memperdaya wanita itu, lelaki terbabit mula meminta bantuan mangsa dari segi kewangan untuk membayar hutang peribadi, selain perbelanjaan perkahwinan."Mangsa berjumpa suspek di sebuah hotel di ibu negara dan menyerahkan sejumlah barang kemas bernilai RM30,000."Dalam perjumpaan lain, suspek menunjukkan pula satu dokumen pembelian rumah kepada mangsa dan meminta bantuan untuk berkongsi pembayaran wang deposit pembelian rumah terbabit."Mangsa kemudian memberikan wang tunai RM122,500 kepada suspek secara berperingkat sebagai deposit pembelian rumah berkenaan," katanya dalam kenyataan, hari ini.Bagaimanapun, beliau berkata penipuan suspek dapat dihidu mangsa selepas mengetahui lelaki itu pernah melakukan perkara sama terhadap beberapa mangsa lain di hotel sama, sebelum laporan polis dibuat.Katanya, jumlah keseluruhan kerugian dialami mangsa RM152,500.

(Tangkapan dilakukan susulan aduan diterima daripada mangsa, 39, yang juga seorang keranidi sebuah syarikat swasta pada 9 April lalu)

"Menerusi tangkapan ke atas suspek, tiga telefon bimbit, wang tunai RM18,000, sembilan keping jongkong emas serta lapan keping dinar emas dengan anggaran keseluruhan barang kemas bernilai RM30,000 turut dirampas," katanyaBeliau berkata, suspek kini direman sehingga 16 April ini dan kes disiasat mengikut Seksyen 420 Kanun Keseksaan kerana menipu.Dalam pada itu, Mohd Mahidisham mengingatkan orang ramai sentiasa berwaspada dan membuat semakan latar belakang sebelum memulakan komitmen percintaan dengan individu dikenali di media sosial."Mana-mana individu yang menjadi mangsa dalam kes penipuan ini diminta segera membuat laporan polis," katanya.


Janin ditemui di penapis sampah

TANJUNG MALIM, 16 April- Janin bayi yang masih bertali pusat ditemui di atas besi penapisan sampah di lubang tandas di Kota Malim Prima.Janin yang dipercayai dibuang itu ditemui pekerja syarikat kumbahan semasa menjalankan pembersihan di Sistem Penapisan Loji Kumbahan Indah Water, sebelum dimaklumkan kepada pihak polis.Ketua Polis Perak, Datuk Mior Faridalathrash Wahid mengesahkan menerima laporan mengenai penemuan janin bayi itu kira-kira jam 11 pagi, semalam.Mengulas lanjut, katanya lokasi kejadian adalah kawasan loji kumbahan air berkeluasan kira-kira 0.4 hektar dalam kawasan berpagar dan berkunci.

(Ketua Polis Perak, Datuk Mior Faridalathrash Wahid/ BERNAMA)

“Siasatan lanjut mendapati janin itu berukuran kira-kira sembilan sentimeter, seberat 130 gram dan belum terbentuk sepenuhnya dipercayai mati dalam tempoh 24 jam,” katanya kepada pemberita pada majlis berbuka puasa di Balai Polis Tanjung Malim, semalam.Tambahnya, janin berkenaan telah dihantar ke Hospital Slim River untuk bedah siasat dan kes disiasat mengikut Seksyen 318 Kanun Keseksaan. -BERNAMA


Polis tumpas sindiket curi lori sasar kenderaan di parkir

(Antara komponen lori curi yang yang dirampas polis)

SUNGAI BULOH, 15 April- Aktiviti mencuri lori "Geng Esvaran" di sekitar Selangor untuk mendapatkan komponen kenderaan itu terbongkar selepas dalang geng berkenaan ditahan bersama sembilan individu lain pada 5 hingga 10 April lalu.Penahanan 10 suspek termasuk seorang wanita berusia antara 28 hingga 62 tahun itu dilakukan menerusi tiga serbuan di Plaza Tol Senawang arah Kuala Lumpur, Tongkang Pecah, Batu Pahat, Johor dan Jalan Kluang, Batu Pahat, Johor.Ketua Polis Selangor Datuk Arjunaidi Mohamed berkata, pihaknya menerima laporan daripada seorang pemandu lori berusia 63 tahun yang memaklumkan sebuah lori hilang di Seksyen U5, Shah Alam pada 23 Februari lalu.Katanya, susulan maklumat diterima, sembilan lelaki termasuk dalang iaitu pemilik bengkel berusia 47 tahun serta seorang lelaki warga Bangladesh selain seorang wanita ditahan dalam serbuan berasingan.  "Jumlah rampasan keseluruhan sebuah lori yang masih dalam keadaan belum dileraikan, 20 motor lori yang keadaannya yang tidak lagi sempurna, 10 bongkah enjin. dan pelbagai lagi komponen motor lori kita rampas. "Kita mengenal pasti sebanyak tujuh kes curi lori di sekitar Selangor dan kegiatan ini aktif sejak tahun lepas," katanya dalam sidang media di Ibu Pejabat Polis Daerah (IPD) Sungai Buloh, Selangor.Turut hadir, Ketua Jabatan Siasatan Jenayah (JSJ) Selangor Senior Asisten Komisioner Baharuddin Mat Taib dan Ketua Polis Daerah Sungai Buloh Superintendan Shafa'aton Abu Bakar.Arjunaidi berkata, modus operandi kumpulan itu yang aktif sejak tahun lalu adalah menyasarkan lori yang diparkir di sekitar Selangor.

(Arjunaido menunjukkan lori yang dirampas selepas sidang media di IPD Sungai Buloh)

"Setiap suspek mempunyai peranan masing-masing termasuk mencuri lori, menghantar lori ke bengkel serta meleraikan komponen kenderaan itu."Lori yang dicuri akan dihantar kepada seorang lelaki bernama Sivakumar iaitu orang tengah dalam urusan terbabit yang masih bebas."Suspek menerima bayaran upah antara RM3,000 hingga RM5,000 bagi setiap penghantaran bergantung kepada saiz serta keadaan lori yang dicuri berkenaan," katanya.Beliau berkata, semakan dilakukan mendapati empat suspek termasuk dalang utama mempunyai rekod jenayah dan dadah, manakala empat lagi suspek tiada rekod."Semua suspek berkenaan masih dalam tahanan reman sehingga 18 April ini untuk siasatan lanjut mengikut Seksyen 379A Kanun Keseksaan kerana mencuri kenderaan."Dengan penahanan kesemua suspek terbabit, kami berjaya menyelesaikan tujuh kes curi lori di daerah ini, Petaling Jaya dan Kuala Langat," katanya.


Saya mahu keadilan, tujuan sumbangan saya baik, tetapi saya diaibkan, dizalimi - Ahmad Zahid

KUALA LUMPUR, 15 April - Bekas Timbalan Perdana Menteri Datuk Seri Dr Ahmad Zahid Hamidi memberitahu Mahkamah Tinggi hari ini bahawa Yayasan Akalbudi (YAB) telah menyumbang lebih RM109 juta untuk kerja-kerja kebajikan, sekali gus menafikan dakwaan pendakwaan tiada satu sen dana yayasan itu digunakan untuk membantu orang miskin.Ahmad Zahid, 69, berkata sumbangan RM109 juta itu merupakan sebahagian sahaja kerana ada lagi kerja kebajikan yang tidak disenaraikan kerana beliau memegang prinsip 'tangan kanan memberi, tangan kiri tidak perlu mengetahui'.“Di hari Jumaat ini, saya tidak mahu menyanggah sebarang pernyataan mana-mana pihak, namun apabila senarai D5 dan D6 (senarai kerja kebajikan) dikemukakan pada Yang Arif, saya beri pengakuan bahawa penyataan tiada satu sen diberi Yayasan Akalbudi untuk menolong orang miskin adalah tidak benar,” katanya.Beliau berkata demikian ketika disoal peguamnya Datuk Ahmad Zaidi Zainal semasa membela diri atas 47 pertuduhan membabitkan pecah amanah, rasuah dan pengubahan wang haram.Pada 18 Nov 2019, pihak pendakwaan dalam kenyataan pembukaannya menyatakan akan membuktikan Ahmad Zahid telah menyeleweng RM31 juta dana Yayasan Akalbudi dan tiada satu sen pun daripada wang tersebut telah digunakan untuk manfaat golongan miskin.Ahli Parlimen Bagan Datuk itu berkata beliau mahu keadilan diberikan kepadanya kerana tindakannya itu adalah untuk kebaikan.“Wang (Yayasan Akalbudi) daripada sumber saya sendiri, pendapatan saya sendiri, elaun saya sendiri, perniagaan saya sendiri. Saya masukkan (dana) dengan tujuan hati yang baik dengan yayasan yang saya buat sendiri. Adakah ini merupakan sesuatu yang harus dikenakan (tindakan) diaibkan, dimalukan dan dizalimi kepada saya?” tegasnya.Ahmad Zahid bagaimanapun mengakui terdapat kesilapan teknikal disebabkan kelemahan beberapa pihak terutamanya setiausaha syarikat YAB.“Ada kelemahan teknikal tapi daripada segi tujuan dan amalan yang saya lakukan, ia hanyalah untuk kebaikan kerana Allah SWT semata-mata,” katanya.

(Ahmad Zahid, 69, mahu keadilan diberikan kepadanya kerana tindakannya itu adalah untuk kebaikan/Foto Fail)

Menurut Ahmad Zahid, beliau telah melantik Idris Kechek dan Mahinder Kaur sebagai setiausaha syarikat bagi Yayasan Akalbudi. Katanya, Idris yang memegang jawatan itu selama 10 tahun sejak 1997, tidak pernah mengemas kini dan menghantar laporan akaun (yayasan) kepada Suruhanjaya Syarikat Malaysia (SSM).“Hanya pada 2012 selepas lembaga pemegang amanah berubah, saya mengetahui bahawa Idris Kechek tidak pernah menghantar apa-apa dokumen ke SSM atau menyediakan akaun bagi Yayasan Akalbudi tersebut.“Pada 2012, Mahinder Kaur telah dilantik menjadi setiausaha syarikat bagi YAB untuk menggantikan Idris Kechek. Namun, di mahkamah ini juga barulah saya mengetahui bahawa beliau ada menyediakan dokumen pertukaran pemegang amanah, dokumen perakaunan dan lain-lain, tetapi tidak menghantarnya ke SSM,” katanya. Sementara itu, beliau berkata Samsuri Tun, Zulkifli Senteri, Muhammad Nabil Saleh dan Datuk Khairuddin Tarmizi pernah dilantik sebagai pemegang amanah YAB.Kepada soalan Ahmad Zaidi sama ada empat pemegang amanah YAB itu pernah menyumbang kepada dana yayasan itu, Ahmad Zahid menjawab 100 peratus dana yayasan itu adalah wangnya sendiri.“Sumbangan saya sendiri kepada yayasan dan tiada satu sen pun yang saya peroleh daripada mana-mana pemegang amanah yang telah saya lantik untuk menjadi pemegang amanah kepada yayasan berkenaan,” katanya.Ahmad Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.Pada 24 Jan lepas, mahkamah memerintahkan Ahmad Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.Perbicaraan di hadapan Hakim Datuk Collin Lawrence Sequerah bersambung 23 Mei ini. -- BERNAMA


Mercun, bunga api bernilai RM83,000 dirampas di Batu Pahat

BATU PAHAT, 15 April - Cubaan seorang lelaki untuk menyeludup pelbagai jenis mercun gagal apabila Pasukan Polis Marin (PPM) Wilayah 2 Johor berjaya merampas bahan letupan itu dalam serbuan Op Kontraban di sebuah premis di sini, Rabu lepas.Komandernya ACP Muhd Zailani Abdullah berkata, lelaki berusia 49 tahun itu disyaki menyimpan sejumlah mercun untuk pasaran tempatan yang dipercayai bagi tujuan sambutan Aidilfitri bulan depan."Sebaik sahaja menerima maklumat orang awam, kira-kira pukul 6.30 petang sepasukan pegawai dan anggota dari PPM W2 bergegas ke lokasi kejadian."Pemeriksaan ke atas premis menemui sejumlah 63 kotak berisi pelbagai jenis mercun dan bunga api," kata dalam kenyataan hari ini.

(Polis menemui 63 kotak berisi pelbagai jenis mercun dan bunga api dalam serbuan Op Kontraban di sebuah premis pada Rabu/FOTO Polis Marin)

Muhd Zailani berkata kes disiasat mengikut Akta Bahan Letupan 1957 dan orang ramai diminta menyalurkan sebarang maklumat berkaitan jenayah kepada PPM Wilayah Dua Johor di talian 07-2372221 atau 07-2372 222.


Rakan Youtuber terkenal didakwa bunuh teman wanita

BALIK PULAU, 15 April - Seorang lelaki yang merupakan rakan seorang Youtuber terkenal dihadapkan ke Mahkamah Majistret di sini hari ini atas pertuduhan membunuh teman wanitanya awal bulan ini.Abdul Jamal Ahmad, 23, hanya mengangguk faham terhadap pertuduhan yang dibacakan di hadapan Majistret Nur Fadrina Zulkhairi tetapi tiada pengakuan direkodkan daripada tertuduh.Mengikut pertuduhan, Abdul Jamal didakwa membunuh Nur Diyanah Haris, 21, di sebuah rumah di Lintang Kampung Masjid, Teluk Kumbar di sini, antara 9 pagi hingga 5 petang pada 3 April lepas .Abdul Jamal dituduh mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.Pendakwaan dikendalikan Timbalan Pendakwa Raya, Nurul Atikah Asharaf Ali manakala tertuduh tidak diwakili peguam.Nur Fadrina kemudiannya memberitahu Abdul Jamal tiada jaminan ditawarkan bagi pertuduhan mengikut Seksyen 302, yang membawa hukuman mati mandatori jika sabit kesalahan."Bagaimanapun, anda boleh melantik peguam dan memohon jaminan di Mahkamah Tinggi,” katanya.

(ABDUL Jamal Ahmad, 23, dihadapkan ke Mahkamah Majistret Balik Pulau, Pulau Pinang hari ini atas pertuduhan membunuh teman wanitanya dalam kejadian awal bulan ini)

Mahkamah menetapkan 13 Julai ini untuk sebutan semula kes sementara menunggu laporan bedah siasat.Pendakwaan dikendalikan Timbalan Pendakwa Raya Nurul Atikah Asharaf Ali manakala Abdul Jamal tidak diwakili peguam.Pada 5 April lalu, empat lelaki ditahan bagi membantu siasatan berhubung kes seorang wanita yang meninggal dunia akibat dipukul dalam kejadian 2 April lalu.Mereka ditahan di sekitar Teluk Kumbar pada 3 dan 4 April selepas polis menerima satu laporan daripada seorang doktor dari Hospital Balik Pulau mengenai keadaan mangsa.Mangsa yang berusia 20 tahun dikejarkan ke hospital selepas tidak sedarkan diri.Pemeriksaan ke atas mangsa menemukan kesan lebam di kepala dan seluruh tubuhnya sebelum wanita itu dihantar ke Hospital Pulau Pinang untuk rawatan lanjut namun meninggal dunia pada 3 April ketika menerima rawatan.


Polis kesan pemandu terlibat dua kes langgar lari

JOHOR BAHRU, 14 April- Polis sedang mengesan seorang pemandu kereta Toyota C-HR berwarna merah yang disyaki terlibat dalam dua kes langgar lari di dua lokasi berbeza, Isnin lepas. Ketua Polis Daerah Iskandar Puteri, ACP Dzulkhairi Mukhtar berkata, pihaknya kini sedang mengesan lelaki berkenaan untuk diambil keterangan dan membantu siasatan. Beliau berkata hasil semakan mendapati dua laporan telah dibuat berhubung insiden berkenaan iaitu kes pertama berlaku di Kilometer 16, Jalan Johor Bahru-Ayer Hitam, manakala kes kedua berlaku di Persiaran Ledang Iskandar Puteri kira-kira pukul 9.30 malam, Isnin lepas, yang turut tular di media sosial.

"Satu kertas siasatan telah dibuka di bawah Seksyen 42 (1) Akta Pengangkutan Jalan 1987 iaitu memandu secara melulu dan membahayakan," katanya dalam kenyataan di sini hari ini.Terdahulu, tular dua video berdurasi 34 saat dan 23 saat di laman sosial Facebook yang memaparkan tindakan seorang pemandu yang memandu secara berbahaya dipercayai di dua lokasi berbeza sehingga terlanggar sebuah motosikal sebelum terus memecut laju meninggalkan mangsa.


Warga emas tular alami ruam akibat kesan sampingan vaksin COVID-19 tidak benar

IPOH, 14 April- Dakwaan kononnya seorang lelaki warga emas mengalami kesan sampingan pada kulit akibat suntikan vaksin COVID-19 di sebuah klinik kesihatan di daerah Kuala Kangsar seperti yang tular pada Ahad lepas adalah tidak benar, sebaliknya dia disahkan menghidap kayap.Pengarah Jabatan Kesihatan Negeri (JKN) Perak, Datuk Dr Ding Lay Ming berkata, warga emas itu hadir seorang diri ke Klinik Kesihatan Padang Rengas untuk rawatan susulan penyakit kronik Dyslipidemia (penyakit kulit) pada 6 April lepas dan semasa sesi konsultasi di bilik rawatan, pegawai perubatan mendapati beliau belum pernah menerima suntikan vaksin COVID-19.“Memandangkan beliau mempunyai masalah logistik dan sukar untuk datang ke klinik semula sekiranya terpaksa hadir untuk dos kedua, pegawai perubatan telah memberikan kaunseling mengenai suntikan dos tunggal vaksin CanSino.“Beliau bersetuju untuk menerima suntikan tersebut serta telah menandatangani borang persetujuan vaksinasi COVID-19 dan disuntik pada hari yang sama,” katanya dalam kenyataan di sini hari ini.Dr Ding berkata warga emas itu kemudian hadir semula di ke Klinik Kesihatan Padang Rengas bersama seorang waris kira-kira pukul 3.00 petang pada 8 April dan mengadu mengalami ruam pada bahagian kiri atas dada, leher dan bahu.Menurutnya, pesakit itu kemudian telah dirujuk untuk rawatan lanjut di Klinik Pakar Dermatologi Hospital Taiping pada Isnin dan menerima rawatan di Klinik Pakar Dermatologi.“Pakar Dermatologi telah menjalankan pemeriksaan dan mengambil sampel bagi ujian makmal ‘Tzanck Smear’ dan keputusan adalah positif. Beliau telah disahkan menghidap penyakit ‘Herpes Zoster’ atau kayap dan telah diberikan ubat antiviral serta ubat tahan sakit,” katanya.Beliau berkata pesakit itu juga telah diberikan tarikh janji temu susulan di klinik pakar pada 19 Mei ini dan keadaan pesakit kini adalah stabil serta dirawat sebagai pesakit luar.

Pada Ahad, seorang pengguna laman sosial Twitter memuat naik gambar warga emas dikatakan datuknya yang mengalami ruam pada bahagian badan dan mendakwa doktor yang membuat pemeriksaan kesihatan memaksa datuknya mengambil suntikan vaksin tanpa dokumentasi dan laporan persetujuan malah tidak bertanyakan jenis vaksin yang diambil warga emas itu sebelum ini.Pengguna Twitter itu turut mendakwa datuknya mengalami kegatalan dan kulit mula bernanah selepas pulang dari klinik berkenaan sehingga tidak dapat memakai baju dengan baik.


Empat rakan didakwa kes bunuh seorang lelaki di Seri Kembangan

PETALING JAYA, 14 April - Empat rakan dihadapkan ke Mahkamah Majistret hari ini atas pertuduhan membunuh seorang lelaki yang ditemukan mati dengan kesan tetakan di muka, leher dan tangan.M. Mukuntan, 33 tahun, S. Mahadevan, 40 tahun, A. Chandramani, 35 tahun, dan S. Tharma, 30 tahun, mengangguk faham selepas pertuduhan terhadap mereka dibacakan di hadapan Majistret Muhammad Iskandar Zainol. Mereka didakwa membunuh M. Danesh, 30 tahun di Jalan BS 6/8, Taman Bukit Serdang, Seri Kembangan, Selangor pada 5.27 pagi, 3 April lalu.Pendakwaan dikemukakan mengikut Seksyen 302 Kanun Keseksaan dan dibaca bersama Seksyen 34 kanun sama yang memperuntukkan hukuman mati, jika sabit kesalahan. Tiada pengakuan direkodkan daripada kesemua tertuduh kerana kes bunuh di bawah bidang kuasa Mahkamah Tinggi.Mahkamah menetapkan 20 Julai ini untuk sebutan semula kes. Pendakwaan dikendalikan Timbalan Pendakwa Raya Siti Zubaidah Mahat manakala kesemua tertuduh tidak diwakili peguam.

(Empat rakan dihadapkan ke Mahkamah Majistret hari ini atas pertuduhan membunuh seorang lelaki di Seri Kembangan)


Bekas CEO kolej mengaku tidak bersalah terima rasuah keluar sijil, transkrip tanpa ikut prosedur

KUANTAN, 14 April- Bekas Ketua Pegawai Eksekutif (CEO) sebuah kolej swasta mengaku tidak bersalah di Mahkamah Sesyen di sini hari ini, atas dua pertuduhan menerima suapan berjumlah RM5,000 bagi mengeluarkan sijil dan transkrip tanpa mengikut prosedur, tujuh tahun lepas. Amran Mustaffa, 58, didakwa menerima suapan itu pada 21 dan 24 Oktober 2015 daripada seorang pelajar lelaki yang dibayar secara dalam talian menerusi orang tengah yang dikatakan sebagai upah untuk mengeluarkan sijil dan transkrip Program Asasi Sains di Kolej Sentral tanpa mengikut prosedur yang betul.Pertuduhan adalah mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 yang boleh dihukum mengikut Seksyen 24 akta sama yang memperuntukkan hukuman penjara maksimum 20 tahun dan denda lima kali nilai suapan atau RM10,000 yang mana lebih tinggi, jika sabit kesalahan. Pegawai Pendakwa SPRM Kamariah Seman menawarkan jaminan sebanyak RM10,000 dengan seorang penjamin bagi kedua-dua pertuduhan, bagaimanapun peguam Ahmad Mawardi Che Hasan yang mewakili Amran merayu jumlah itu dikurangkan."Tertuduh tidak bekerja sejak lima tahun lepas, malah telah digantung tugas sebelum dipecat dan dia tidak dibayar elaun sepanjang tempoh tersebut. "Tertuduh mempunyai sembilan orang anak yang masih belajar di kolej, sekolah menengah dan rendah," katanya dan menambah anak guamnya telah memberi kerjasama yang baik sejak kes itu disiasat lima tahun lepas.

Hakim Datuk Ahmad Zamzani Mohd Zain membenarkan jaminan sebanyak RM8,000 dengan seorang penjamin bagi kedua-dua pertuduhan dan menetapkan syarat tambahan, iaitu tertuduh perlu melapor diri di pejabat SPRM setiap bulan serta menyerahkan pasport kepada mahkamah sehingga kes selesai. Mahkamah menetapkan sebutan semula kes pada 17 Mei ini.


Penjaga spa mengaku tidak bersalah abai, buang mayat bayi

KLANG, 14 April- Seorang penjaga spa mengaku tidak bersalah di dua mahkamah berasingan hari ini atas dua pertuduhan, membabitkan pengabaian kanak-kanak di bawah peliharaannya dan menyembunyikan kelahiran secara rahsia dengan membuang mayat seorang bayi pada minggu lepas. Chong Kim Fui, 43, sebagai orang yang mempunyai pemeliharaan terhadap seorang kanak-kanak lelaki bernama Chong Yi Sing (tidak daftar kelahiran), telah mengabaikan kanak-kanak itu dengan cara memberi minum susu dan membiarkannya sehingga menyebabkan kanak-kanak itu sesak nafas. Kim Fui membuat pengakuan itu, sebaik pertuduhan dibacakan oleh juru bahasa dalam Bahasa Mandarin terhadapnya di hadapan Hakim Noridah Adam di Mahkamah Sesyen Klang.Kim Fui didakwa melakukan kesalahan itu di sebuah kondominium, Jalan Batu Tiga Lama, Klang pada 6 April 2022, jam lebih kurang pukul 3.00 petang hingga 8.00 malam.Dia dituduh di bawah Seksyen 31 (1)(a) Akta Kanak-Kanak 2001 (Akta 611) yang boleh di hukum di bawah Seksyen 31 (1) Akta yang sama dan jika sabit kesalahan boleh dikenakan denda maksimum RM50,000 atau penjara tidak lebih 20 tahun atau kedua-duanya.Pada prosiding itu, Timbalan Pendakwa Raya Ahmad Faiz Abd Raoff mencadangkan kepada mahkamah untuk menetapkan wang jaminan RM20,000 dengan seorang penjaminm dan tertuduh diminta untuk tidak menganggu saksi kes itu.Kim Fui yang tidak diwakili peguam bagaimanapun memohon agar jumlah itu dikurangkan memandangkan dia hanya mempunyai pendapatan sekitar RM2,000 ke RM3,000 sebulan.Hakim Noridah menetapkan ikat jamin sebanyak RM10,000 dengan seorang penjamin, dengan syarat tertuduh perlu melapor diri di balai polis berhampiran sebulan sekali dan tidak mengganggu saksi-saksi lain. Kes akan disebut semula 30 Mei nanti.Manakala di Mahkamah Majistret Klang, Kim Fui membuat pengakuan tidak bersalah atas tuduhan menyembunyikan kelahiran dengan membuang mayat seorang bayi pada Khamis lepas, sebaik pertuduhan dibacakan di hadapan Majistret P.Sarulatha.Mengikut pertuduhan, Kim Fui didakwa dengan sengaja menyembunyikan kelahiran secara rahsia dengan membuang mayat seorang bayi yang dilahirkan oleh seorang wanita warga asing yang mana bayi itu telah mati selepas dilahirkan. Dia dituduh melakukan kesalahan itu pada 7 April 2022 di tempat pembuangan sampah di kondominium, Jalan Batu Tiga Lama, Klang pada pukul 4.00 pagi. Kim Fui dituduh melakukan kesalahan itu di bawah Seksyen 318 Kanun Keseksaan, yang mana boleh dihukum di bawah Seksyen yang sama dan jika sabit kesalahan dia boleh dipenjara maksimum dua tahun atau denda atau kedua-duanya.

Timbalan Pendakwa Raya Nuruljannah Aimi (repeat Nuruljannah) mencadangkan tertuduh diikat jamin sebanyak RM20,000 dengan seorang penjamin dan meminta tertuduh melaporkan diri ke balai polis berhampiran.Peguam Lau Yih Ying yang mewakili tertuduh, meminta agar wang jaminan dikurangkan kepada RM3,000 dan memohon sebulan sekali untuk anak guamnya melaporkan diri di balai polis sekiranya ada keperluan. Mahkamah menetapkan wang jaminan RM4,000 dengan seorang penjamin dan perlu melapor diri sebulan sekali di balai polis berhampiran. Kes di sebut semula pada 30 Mei nanti.Media sebelum ini melaporkan, polis telah menahan seorang wanita warga asing dan teman lelakinya pada Khamis, susulan penemuan mayat bayi lelaki yang dianggarkan berusia empat bulan di tempat pembuangan sampah, di sebuah kondominium di Klang.


MAQIS Pulau Pinang rampas 3,000 kg gelatin lembu bernilai RM40,322

BUTTERWORTH, 14 April- Jabatan Perkhidmatan Kuarantin dan Pemeriksaan Malaysia (MAQIS) Pulau Pinang menggagalkan cubaan membawa masuk 3,000 kilogram gelatin lembu dari China yang tidak mempunyai permit import MAQIS yang sah, Isnin lepas.Pengarahnya, Muhammad Ikram Abd Talib berkata pihaknya mendapati semua gelatin lembu bernilai RM40,322.56 itu yang dibawa masuk untuk gelatin industri tidak mempunyai permit import MAQIS ketika membuat pemeriksaan di Pelabuhan Dermaga Air Dalam (DAD)."Kesemua dagangan tersebut ditahan untuk siasatan lanjut menurut Seksyen 11(1) Akta Perkhidmatan Kuarantin dan Pemeriksaan Malaysia 2011 [Akta728]," katanya dalam kenyataan hari ini.

Beliau berkata MAQIS sentiasa menjalankan pemeriksaan setiap keluaran pertanian yang masuk ke dalam negara bagi memastikan keluaran pertanian membabitkan komoditi pertanian, ikan dan haiwan yang diimport mematuhi syarat serta peraturan yang ditetapkan oleh kerajaan bagi menjamin keselamatan makanan, bebas daripada perosak dan penyakit serta halal untuk dimakan oleh rakyat.


Seludup mercun: 10 tangkapan di Kelantan sejak Ramadan

PENGKALAN CHEPA, 14 April - Polis Kelantan tidak menolak kemungkinan permintaan tinggi terhadap mercun dan bunga api di pasaran mendorong penyeludup lebih berani membawa masuk bahan terlarang itu dari negara jiran untuk dijual di negara ini.  Menurut Ketua Polis negeri, Datuk Shafien Mamat, setakat ini sebanyak 10 tangkapan telah dilakukan sepanjang Ramadan dengan nilai hampir RM500,000.

(Datuk Shafien ditemui pemberita di hadapan Ibu Pejabat Polis Daerah (IPD) Pengkalan Chepa, Kelantan)

Beliau berkata, penyeludup kini lebih licik dan mula rancak melakukan kegiatan penyeludupan setelah pintu sempadan negara dibuka berikutan fasa peralihan ke endemik. Sehubungan itu, kawalan di sempadan terus diperketatkan. "Saya tegaskan sekali lagi bahawa pasukan keselamatan sentiasa memantau, mengumpul maklumat risikan dan mengambil tindakan. Jadi kita tidak boleh kompromilah dengan aktiviti-aktiviti ini," kata Shafien ketika ditemui pemberita di hadapan Ibu Pejabat Polis Daerah (IPD) Pengkalan Chepa, di sini. Terdahulu, beliau mengagihkan sebanyak seribu bekas bubur lambuk kepada pengguna jalan raya di hadapan IPD berkenaan dengan kerjasama Persatuan Bulan Sabit Merah (PBSM) Kota Bharu.  Shafien juga memberi amaran, tindakan tegas akan diambil terhadap individu yang sengaja memuat naik siaran langsung atau rakaman video ketika bermain mercun.


Pengarah, Ketua Pegawai Pentadbir syarikat penternakan ditahan kemuka tuntutan palsu

ALOR SETAR, 13 April : Seorang pemilik yang juga Pengarah sebuah syarikat penternakan dan seorang Ketua Pegawai Pentadbiran syarikat yang sama ditahan Suruhanjaya Pencegahan Rasuah Malaysia (SPRM) Kedah kerana mengemukakan laporan yang mengandungi butiran palsu kepada Kementerian Pertanian dan Industri Makanan (MAFI) pada tahun 2020 dan 2021.  Laporan tersebut berkaitan senarai peserta Program Mobiliti Tenaga Kerja dibawah Pelan Jana Semula Ekonomi Negara (PENJANA) dan tidak menepati syarat-syarat seperti mana perjanjian yang telah ditandatangani.  Pasangan suami isteri berusia 32 dan 30 tahun itu ditahan ketika hadir memberi keterangan di Pejabat SPRM Kedah di Alor Setar, pagi tadi.  Menurut sumber SPRM, kedua-dua individu berkenaan disyaki telah memalsukan jumlah bayaran elaun peserta program yang merupakan sebahagian daripada jumlah tuntutan bernilai RM176,800.00.  "Kedua-dua mereka akan dirakam pernyataan dan dibebaskan dengan jaminan SPRM", menurut sumber itu. Sementara itu, Pengarah SPRM Kedah, Dato'Shaharom Nizam Abd Manap ketika dihubungi RTM mengesahkan penahanan kedua-dua pasangan suami isteri tersebut.  Kes disiasat dibawah Seksyen 18 Akta Suruhanjaya Pencegahan Rasuah Malaysia SPRM 2009.

(Pengarah SPRM Kedah, Dato'Shaharom Nizam Abd Manap)


KPDNHEP Negeri Sembilan tumpaskan sindiket penyelewengan minyak diesel bersubsidi

SEREMBAN, 13 April- Kementerian Perdagangan Dalam Negeri dan Hal Ehwal Pengguna (KPDNHEP) menumpaskan aktiviti penyelewengan minyak diesel bersubsidi dengan nilai keseluruhan rampasan dianggarkan berjumlah RM27,795 di sebuah stesen minyak di Teluk Kemang, Port Dickson.Timbalan Pengarah Penguat Kuasa (Operasi) Bahagian Penguat Kuasa KPDNHEP, Shamsul Nizam Khalil berkata, serbuan oleh penguat kuasa KPDNHEP Putrajaya adalah hasil risikan yang dikakukan sejak dua minggu lalu dan berjaya mengesan beberapa lagi sindiket yang lain di antara 24 stesen minyak di sepanjang laluan Lukut ke Port Dickson.Kertas siasatan dibuka di bawah Akta Kawalan Bekalan (AKB) 1961 bagi mengenal pasti rantaian pengedaran minyak diesel terbabit."Kita dah kenal pasti beberapa sindiket yang telah terlibat dalam aktiviti ini yang menggunakan beberapa jenis kenderaan lori yang diubah suai kepala lori kanvas untuk kaburi pihak berkuasa dan kaburi pihak stesen. "Mana-mana orang yang melakukan keslahan boleh disabit kesalahan denda tak lebih RM1 juta bagi individu atau tiga tahun penjara atau kedua duanya sekali, manakala syarikat boleh didenda sehingga RM2 juta,"kata Shamsul.Beliau berkata demikian dalam sidang media khas di Seremban 2.Dalam serbuan tersebut, sebuah lori tangki didapati sedang mengisi minyak di dalam tangki simpanan dengan pengisian minyak sebanyak 232 liter, berjumlah RM500.Siasatan awal mendapati, pemandu lori terbabit disyaki mengisi dengan dua kali pengisian dengan jumlah transaksi sebanyak RM1,000.Turut disita, minyak diesel, lori tangki, dua unit telefon bimbit, satu set dekoder CCTV dan resit jualan serta belian berserta dokumen perniagaan yang lain bagi tujuan siasatan lanjut.Seorang lelaki warga tempatan berusia 30 tahun yang mengaku sebagai pemandu lori ditahan bagi membantu siasatan.Syarikat terbabit juga akan disiasat di bawah Akta Pencegahan Pengubahan Wang Haram, Pencegahan Pembiayaan Keganasa dan Hasil Daripada Aktiviti Haram 2001 (Akta 613) iaitu kesalahan pengubahan wang haram bagi tujuan mengesan, membeku, menyita serta perlucutanhak ke atas apa-apa hasil pendapatan atau harta yang dijana daripada aktiviti penyelewengan berkaitan minyak diesel.Sehingga kini, terdapat empat kes seumpama itu di Negeri Sembilan dengan nilai rampasan berjumlah RM71,695.

(Timbalan Pengarah Penguat Kuasa (Operasi) Bahagian Penguat Kuasa KPDNHEP, Shamsul Nizam Khalil)


Warga Indonesia bawa syabu dan ganja ditahan di Seremban

SEREMBAN, 13 April- Polis menahan dua warga Indonesia bersama dadah jenis syabu dan ganja dengan jumlah berat 7,767 gram bernilai RM109,298, berhampiran parkir kenderaan awam Hospital Tuanku Ja'afar, (HTJ) pada Isnin.Ketua Polis Daerah Seremban ACP Nanda Maarof berkata anggota unit rondaan telah melakukan pemeriksaan terhadap lelaki berumur 38 tahun dan 27 tahun itu yang menaiki sebuah kenderaan mencurigakan di kawasan tersebut.Beliau berkata hasil pemeriksaan terhadap kenderaan tersebut telah menjumpai empat bungkusan plastik mengandungi dadah disyaki syabu anggaran berat 2,683 gram serta lima ketulan mampat disyaki dadah jenis ganja (5,084 gram).“Dadah yang dirampas dipercayai untuk diedarkan di kawasan sekitar Seremban dan Port Dickson selain untuk kegunaan sendiri. Jumlah keseluruhan dadah yang dirampas itu boleh digunakan oleh 1,000 penagih,” katanya dalam satu kenyataan di sini hari ini.Nanda berkata suspek yang juga penganggur itu tiada dokumen pengenalan diri yang sah dan turut disyaki menggunakan nombor pendaftaran palsu.Beliau berkata ujian awal air kencing kedua-dua suspek dikesan positif dadah jenis Methamphetamine dan kini ditahan reman selama 14 hari bagi siasatan lanjut mengikut Seksyen 39B Akta Dadah Berbahaya (ADB) 1952, Seksyen 15(1)(a) ADB 1952, Seksyen 108A Akta Pengangkutan Jalan 1987 dan siasatan di bawah Akta Imigresen.

(Ketua Polis Daerah Seremban ACP Nanda Maarof)


Dua beranak dituduh kes penemuan rangka budak, wanita di Jalan Bukit Zamrud

SEREMBAN, 13 April- Dua beranak dihadapkan ke Mahkamah Majistret Seremban atas pertuduhan membunuh seorang kanak-kanak perempuan berusia lima tahun, bulan lalu.Tertuduh, seorang peniaga, Khalid Redza Shuib, 41 tahun dan anak perempuannya berusia 18 tahun hanya mengangguk faham selepas kertas pertuduhan dibacakan di hadapan Majistret Mohd Firdaus Saleh.Mengikut pertuduhan, mereka secara bersama pada 3 Mac 2022 pada pukul 7 malam di sebuah rumah di Taman Nee Yan, Seremban telah menyebabkan kematian Hanan Hasrul Izwan, 5 tahun.Berikutan itu tertuduh didakwa melakukan kesalahan di bawah Seksyen 302 Kanun Keseksaan dan dibaca bersama Seksyen 34 kanun yang sama.Khalid Redza turut didakwa membunuh Meriammah Abdullah Basam, 29 tahun, pada tarikh antara 15 Mac 2022 hingga 17 Mac 2022 di lokasi sama.Bagi pertuduhan itu juga tiada pengakuan direkodkan dan tertuduh hanya mengangguk faham selepas kertas pertuduhan dibacakan di hadapan Majistret, Norzaliza Tesmin.Di Mahkamah Sesyen Seremban pula, Khalid Redza didakwa menyebabkan cedera parah ke atas Siti Syarifah Aibiddin, 35 tahun, dengan cara menyimbah air panas sehingga kulitnya melecur yang dilakukan antara 1 Disember 2021 hingga 24 Mac 2022.Pertuduhan bagi kes itu dibuat mengikut Seksyen 326 Kanun Keseksaan dan jika sabit kesalahan boleh dihukum penjara 20 tahun dan denda serta sebat.Tertuduh juga didakwa mengikut Seksyen31(1) (a) Akta Kanak-kanak 2001 melakukan kesalahan pengabaian Sufiy Hasrul Izwan, 20 bulan di lokasi sama pada 1 Disember 2020 hingga 23 Mac 2022.Jika sabit kesalahan tertuduh boleh dihukum denda tidak melebihi 50 ribu ringgit atau dihukum penjara tidak melebihi 20 tahun atau kedua-duanya.Mahkamah menetapkan kesemua pertuduhan disebut semula pada 17 Mei depan dan tiada jaminan ditawarkan.Dalam pada itu di Mahkamah Majistret, Khalid Redza mengaku bersalah menyebabkan kecederaan parah ke atas Siti Syarifah yang dilakukan di lokasi sama antara 1 Disember 2021 hingga 23 Mac 2022.Perbuatan itu didakwa mengikut Seksyen 325 Kanun Keseksaan yang sabit kesalahan boleh dihukum penjara tujuh tahun dan denda.Mengikut fakta kes, pada 23 Mac lalu, seorang doktor di Hospital Tuanku Jaafar Seremban yang melakukan pemeriksaan terhadap wanita itu mendapati ada luka pelbagai peringkat daripada luka baharu sehingga yang telah sembuh menandakan luka melecur tersebut dialami berulang kali pada masa berbeza.Selain itu luka melecur di bahagian belakang mangsa juga mempunyai bentuk bersegi-segi seolah-olah ditekap dengan objek panas selain turut mengalami patah tulang femur sebelah kanan dan mukanya mengalami luka-luka kecil.Terdahulu RTM melaporkan tengkorak dan cebisan tulang rangka dipercayai milik seorang kanak-kanak perempuan berusia lima tahun ditemukan ditanam di kawasan belukar berhampiran tangki milik Pengurusan Air Berhad, di Taman Bukit Zamrud pada 7 April lalu.Pada 28 Mac lalu juga polis membawa seorang wanita yang dipercayai ada kaitan dengan penemuan mayat wanita di kawasan gaung dekat Jalan Lama Bukit Putus ke satu kawasan belukar di Jalan Bukit Zamrud bagi menunjukkan lokasi tempat kanak-kanak itu ditanam.

(Khalid Redza Shuib dan anak perempuannya berusia 18 tahun tiba di Mahkamah Majistret Seremban)


Kes langgar mati lapan remaja berbasikal lajak: kerani dipenjara enam tahun, denda RM6,000

JOHOR BAHRU, 13 April- Mahkamah Tinggi Johor Bahru menjatuhkan hukuman penjara enam tahun dan denda RM6,000 ke atas seorang kerani wanita selepas didapati bersalah atas pertuduhan memandu secara melulu sehingga menyebabkan kematian lapan remaja berbasikal lajak, lima tahun lepas.Hakim Datuk Abu Bakar Katar memerintahkan hukuman penjara ke atas Sam Ke Ting, 27, bermula hari ini.Ke Ting juga hilang kelayakan lesen memandu selama tiga tahun sebaik menjalani tempoh pemenjaraan dan sekiranya gagal membayar denda, dia boleh dipenjara enam bulan.Dalam penghakimannya, hakim berkata pembelaan gagal menimbulkan sebarang keraguan munasabah terhadap kes pendakwaan yang telah membuktikan dengan jelas intipati kesalahan."Perbuatan responden yang memandu secara melulu atau berbahaya telah menyebabkan kehilangan lapan nyawa. Mahkamah ini mengikuti pendekatan nas duluan yang mengambil kira bilangan mangsa yang terlibat dalam menjatuhi hukuman," kata beliau.

(Ke Ting berbaju putih belang tiba di perkarangan Mahkamah Tinggi Johor Bahru ditemani rakannya)

Keputusan hari ini mengetepikan keputusan Mahkamah Majistret pada 10 Oktober tahun lepas, yang melepaskan dan membebaskan wanita itu daripada pertuduhan berkenaan.Pendakwaan memfailkan rayuan terhadap keputusan itu dan pada 18 Feb 2021, Mahkamah Tinggi telah mengarahkan Ke Ting, yang merupakan seorang jurujual ketika kejadian, supaya membela diri.Abu Bakar, ketika membaca keputusan membenarkan rayuan pendakwaan itu berkata, pihaknya berpuas hati segala intipati kesalahan di bawah Seksyen 41 (1) Akta Pengangkutan Jalan 1987 telah berjaya dibuktikan.Beliau berkata, mahkamah bicara telah terkhilaf apabila gagal memutuskan pembelaan wanita itu secara tidak bersumpah bersifat penafian semata-mata atau selepas berfikir."Dalam pembelaannya (wanita itu) menyatakan tidak nampak kumpulan basikal di tempat kemalangan dan ada kenderaan lain yang melanggar basikal si mati dan telah melarikan diri. Versi ini tidak pernah ditimbulkan semasa kes pendakwaan," kata beliau lagi.Hakim juga memaklumkan mahkamah bicara telah terkhilaf apabila gagal menimbangkan pembelaan wanita itu telah tidak menimbulkan sebarang keraguan yang munasabah atas kes pendakwaan bagi pertuduhan memandu kereta secara berbahaya mengambil kira keadaaan jalan yang berselekoh dan sedikit berbukit."Mahkamah bicara terkhilaf apabila menerima pembelaan yang tidak mengetahui adanya aktiviti basikal lajak pada malam kejadian sebagai alasan untuk memandu keretanya secara berbahaya sehingga mengorbankan mangsa yang dinyatakan dalam pertuduhan. Responden seharusnya memandu keretanya dengan lebih berhati-hati dan bukannya memandu dengan laju sehingga menyebabkan kemalangan tersebut, responden sepatutnya menyedari pencahayaannya tidak begitu terang pada jam lebih kurang 3.20 pagi," kata beliau.Terdahulu, pihak pendakwaan yang diwakili Pengarah Pendakwaan Negeri Johor, Tengku Amir Zaki Tengku Abd Rahman dan Timbalan Pendakwa Raya Muhammad Syafiq Mohd Ghazali, memohon agar mahkamah menjatuhkan hukuman yang setimpal dengan mempertimbangkan prinsip kepentingan awam.Bagaimanapun, wanita itu yang diwakili peguam Muhammad Faizal Mokhtar, merayu agar mahkamah menjatuhkan hukuman ringan memandangkan ini kesalahan pertama anak guamnya yang menanggung kedua ibu bapanya.Muhammad Faizal turut memohon penangguhan pelaksanaan hukuman ke atas responden yang hukumannya bermula hari ini.Bagaimanapun, hakim tidak membenarkan penangguhan berkenaan selagi tidak menerima kebenaran merayu daripada Mahkamah Rayuan.Mahkamah juga mengarahkan agar butiran sabitan dicatat dalam lesen memandu responden selain ia diserahkan pada atau sebelum esok untuk tindakan selanjutnya.Terdahulu, Ke Ting tiba di perkarangan Kompleks Mahkamah Johor Bahru, ditemani rakannya kira-kira pukul 9 pagi tadi.Dia didakwa melakukan kesalahan itu di Jalan Lingkaran Dalam, Johor Bahru, pada pukul 3.20 pagi 18 Februari 2017.Remaja yang maut dalam kejadian itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.


Pemilik tadika didakwa dedahkan dua kanak-kanak kepada kecederaan, lemas

MUAR, 13 April- Seorang pemilik tadika swasta mengaku tidak bersalah di Mahkamah Sesyen di sini hari ini atas pertuduhan mendedahkan dua kanak-kanak lelaki di bawah jagaannya kepada kecederaan dan lemas, Februari lepas.Khairuzilawati Ruslan, 57, yang juga guru di tadika yang beroperasi sejak Oktober 2016 itu membuat pengakuan itu di hadapan Hakim Irwan Suainbon. Mengikut pertuduhan pertama, tertuduh didakwa telah mendedahkan kanak-kanak berusia tiga tahun lapan bulan dengan cara yang mungkin akan menyebabkan mangsa mengalami kecederaan pada bahagian kepala dan muka.Bagi pertuduhan kedua, wanita itu didakwa telah mendedahkan kanak-kanak berusia tiga tahun tujuh bulan dengan cara yang mungkin akan menyebabkan mangsa lemas dengan menutup hidung dan mulutnya menggunakan kain mini telekung.Kedua-dua kesalahan itu didakwa dilakukan di Tadika Qurnia Genius beralamat No. 25, Tingkat 1, Jalan Perniagaan Mas Jaya, Jalan Salleh antara pukul 10.30 pagi dan 4.00 petang, 7 Februari.Pertuduhan itu dibuat mengikut Seksyen 31(1)(a) Akta Kanak-Kanak 2001 dan boleh dihukum di bawah Seksyen 31(1) akta sama yang memperuntukkan hukuman denda hingga RM50,000 atau penjara hingga 20 tahun atau kedua-duanya, jika sabit kesalahan.Terdahulu, Timbalan Pendakwa Raya Ummi Amyra Natasha Azhar mencadangkan tertuduh diikat jamin RM25,000 bagi setiap pertuduhan dan syarat tambahan iaitu tidak mendekati mangsa dan keluarganya.

Namun, peguam Nor Hafizah Abdullah daripada Yayasan Bantuan Guaman Kebangsaan memohon hukuman ringan atas alasan tertuduh merupakan ibu tunggal lapan anak serta mempunyai penyakit berkaitan otak.Irwan membenarkan wanita itu diikat jamin RM10,000 bagi setiap pertuduan dengan seorang penjamin dan syarat tambahan tertuduh tidak menghampiri dan mengganggu mangsa serta saksi pendakwaan sehingga kes selesai. Mahkamah menetapkan 12 Mei untuk sebutan semula kes bagi serahan dokumen dan lantikan peguam.


Pemandu lori diberkas polis seludup mercun bernilai RM10,000

DUNGUN, 12 April - Demi keuntungan berganda pada bulan Ramadan, seorang pemandu lori ditahan polis semalam selepas disyaki menjual pelbagai jenis mercun bernilai RM10,000.  Lelaki berusia 39 tahun itu dipercayai  ditahan selepas polis menyerbu rumahnya di Ketengah Jaya pada pukul 7.10 pagi.Ketua Polis Daerah Dungun Superintendan Baharudin Abdullah berkata, suspek yang ditahan itu kemudiannya membawa pihak polis ke sebuah stor yang menjadi tempat penyimpanan mercun."Hasil pemeriksaan, polis menemui 19 jenis mercun seperti mercun bola, happy boom, happy festival, magic shot, thunder clap, cake 168 shot dan sebagainya."Suspek bersama dengan mercun yang dirampas kemudiannya dibawa ke Ibu Pejabat Polis Daerah (IPD) Dungun untuk siasatan lanjut," katanya ketika sidang media di sini, hari ini.Baharudin berkata, pihaknya percaya bekalan mercun berkenaan diperoleh dari negara jiran untuk pasaran di sekitar daerah Dungun.

Menurutnya lagi, suspek dipercayai mendapat keuntungan sehingga empat kali ganda hasil daripada jualan mercun itu. Menurutnya, polis percaya ia merupakan cubaan kedua suspek memasarkan mercun terbabit selepas mendapat keuntungan hasil jualan yang pertama."Suspek ditahan untuk siasatan mengikut Seksyen 8 Akta Bahan Letupan 1957," katanya.


Tauke, empat rakan didakwa miliki dadah

KUALA LUMPUR, 12 April - Pelawak, Zamatul Amri Zakaria atau lebih dikenali sebagai 'Tauke Jambu' dan empat rakannya didakwa di Mahkamah Majistret di sini hari ini, atas pertuduhan memiliki dadah jenis ketamin.Bagaimanapun, Zamatul Amri, 46; Muhamad Azman Johar, 28; Brandon Cheong Kai Szern, 25, serta dua wanita, Salimah Nasuha Gusti Hassan, 29 dan Lee Kim Yoon, 44, masing-masing mengaku tidak bersalah selepas pertuduhan terhadap mereka dibacakan di hadapan Majistret Aina Azahra Arifin.Mereka didakwa bersama-sama memiliki dadah berbahaya jenis ketamin dengan berat bersih 0.37 gram, di 15-01 Menara Up, Jalan Puchong di sini, pada 2.40 pagi, 10 April lepas.Pendakwaan adalah mengikut Seksyen 12 (2) Akta Dadah Berbahaya 1952 dan boleh dihukum mengikut Seksyen 12 (3) akta sama dan dibaca bersama Seksyen 34 Kanun Keseksaan, yang memperuntukkan denda maksimum RM100,000 atau penjara maksimum lima tahun atau kedua-duanya, jika sabit kesalahan.

Pegawai Pendakwa, Asisten Superintendan Nom Phot Prackdit mencadangkan jaminan RM4,000 dengan seorang penjamin bagi setiap tertuduh.Zamatul Amri yang tidak diwakili peguam merayu jaminan rendah atas alasan pendapatannya terjejas dan ini adalah kesalahan pertamanya manakala empat tertuduh lain turut merayu jaminan rendah.Mahkamah membenarkan setiap tertuduh diikat jamin RM3,700 dengan seorang penjamin dan menetapkan 9 Jun ini untuk sebutan semula kes. – BERNAMA


MARITIM rampas set bubu dalam Op Aman

KUALA KEDAH, 12 April - Agensi Penguatkuasaan Maritim Malaysia, (MARITIM) Zon Maritim Kuala Kedah merampas 23 set bubu kambang atau bubu naga dalam Op Aman.  Pengarah Zon Maritim Kuala Kedah, Komander Maritim Noor Azreyanti Ishak berkata, rampasan semalam itu dilakukan di kedudukan 1.9 nautika barat laut Kuala Kedah.  Bagaimanapun tiada tangkapan dilakukan. Noor Azreyanti menerusi kenyataan berkata, sebanyak 10 set bubu naga yang dirampas dalam ops terbabit pada jam 11.10 malam bernilai RM2,760.  "Tegasnya operasi pemantauan penggunaan bubu naga dilaksanakan secara berkala agar para nelayan tidak melanggar lesen perikanan yang telah diperuntukkan kerajaan," katanya di sini, hari ini. Kes disiasat di bawah Seksyen 11(3)(C) Akta Perikanan 1983.

(Sebanyak 10 set bubu naga yang dirampas dalam Op Aman)


Kemuka tuntutan palsu, pengurus syarikat didakwa di Mahkamah

KUALA LUMPUR, 12 April - Seorang pengurus syarikat didakwa di Mahkamah Seksyen Kuala Lumpur hari ini atas pertuduhan mengemukakan tuntutan palsu.Tertuduh, Norhayati Hamzah bagaimapun mengaku tidak bersalah dan mohon dibicarakan selepas pertuduhan dibacakan di hadapan Hakim Rozina Ayob.Mengikut kertas pertuduhan, dia didakwa atas pertuduhan utama dengan niat memperdayakan prinsipalnya, Mohd Kamal Zulwawi atas tuntutan kerja luar berjumlah lebih RM1,000 yang mengandungi butiran palsu.Manakala satu lagi pertuduhan pilihan adalah mengelirukan prinsipalnya dalam tuntutan kerja luar.Tertuduh didakwa melakukan kesalahan tersebut di Bangsar pada Januari hingga Februari tahun lepas.Kesalahan didakwa mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(2) Akta sama boleh dihukum penjara sehingga 20 tahun dan denda tidak kurang lima kali ganda jumlah atau nilai suapan atau RM10,000 mana-mana lebih tinggi.Mahkamah menetapkan jaminan RM8,000 dengan seorang penjamin dan 12 Mei depan ditetapkan untuk sebutan semula kes.

(Tertuduh, Norhayati Hamzah dibawa ke Mahkamah Seksyen Kuala Lumpur)


Polis sedang siasat video tular anggotanya terima rasuah

SEBERANG PERAI, 12 April- Ketua Polis Daerah Seberang Perai Utara ACP Mohd Radzi Ahmad mengesahkan pihaknya sedang menjalankan siasatan lanjut berhubung dakwaan seorang anggotanya menerima rasuah daripada seorang lelaki di Jalan Bagan Ajam, di sini seperti sebuah video yang tular sejak semalam.Mohd Radzi berkata video berdurasi satu minit satu saat itu tular menerusi laman sosial TikTok sejak semalam dan berdasarkan siasatan awal, kejadian tersebut berlaku berhampiran sebuah bank di kawasan tersebut."Saya mengesahkan kami (polis) menerima laporan polis daripada seorang lelaki mengenai kejadian itu di Balai Polis Simpang Ampat, dekat sini pada Isnin lepas.“Siasatan lanjut sedang dijalankan mengikut Seksyen 384 Kanun Keseksaan kerana melakukan pemerasan dan saya juga tidak akan berkompromi dengan mana-mana pegawai atau anggota sekiranya terlibat dengan salah laku rasuah," katanya dalam kenyataan hari ini.Terdahulu, tular satu video memaparkan seorang lelaki memegang wang kertas dipercayai RM200 dalam sebuah kereta sebelum dia turun menyerahkan wang tersebut kepada anggota polis yang sedang menunggu dalam sebuah kereta peronda polis.

(Ketua Polis Daerah Seberang Perai Utara ACP Mohd Radzi Ahmad)


Nicky Liow mengaku tidak bersalah atas pertuduhan pengubahan wang haram RM36 juta

SHAH ALAM, 12 April- Seorang ahli perniagaan didakwa atas 26 pertuduhan melibatkan pengubahan wang haram berjumlah RM36 juta di Mahkamah Sesyen Shah Alam hari ini.Bagaimanapun, tertuduh, Nicky Liow mengaku tidak bersalah terhadap semua pertuduhan yang dibacakan di hadapan Hakim, Helina Sulaiman.Mengikut 24 kertas pertuduhan, dia yang juga pengarah tiga buah syarikat didakwa terbabit secara langsung dalam transaksi wang hasil aktiviti haram.Semua kesalahan itu dilakukan antara tahun 2016 hingga 2021.Tertuduh didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLAFTA) yang memperuntukkan hukuman penjara sehingga 15 tahun dan denda lima kali ganda nilai hasil aktiviti berkenaan bagi setiap kesalahan.

(Nicky Liow didakwa di Mahkamah Sesyen Shah Alam atas 26 pertuduhan pengubahan wang haram berjumlah RM36 juta)

Manakala dua lagi pertuduhan, dia didakwa memiliki hasil daripada aktiviti haram yang membawa hukuman sama.Bagaimanapun, hakim membenarkan tertuduh diikat jamin RM1 juta dengan dua penjamin, selain syarat tambahan menyerahkan passport kepada mahkamah dan melaporkan diri di Bukit Aman, dua kali sebulan.Hakim kemudiannya memutuskan 26 Mei depan untuk sebutan semula kes.


Kes Youtuber pukul teman wanita sampai mati, kertas siasatan hampir lengkap

BALIK PULAU, 12 April- Polis sedang melengkapkan kertas siasatan ke atas seorang Youtuber dan tiga rakannya berhubung kejadian teman wanita Youtuber itu yang meninggal dunia dalam kejadian di Teluk Kumbar di sini 2 April lepas.Ketua Polis Daerah Barat Daya Supt. Kamarul Rizal Jenal berkata sejurus lengkap, kertas siasatan itu dijangka diserahkan kepada pejabat Timbalan Pendakwa Raya pada minggu ini untuk tindakan selanjutnya.Beliau berkata ketika ini empat lelaki berusia 23 hingga 28 tahun termasuk Youtuber itu disambung reman lima hari hingga Jumaat ini bagi membantu siasatan mengikut Seksyen 302 Kanun Keseksaan."Setakat ini tiada tangkapan baharu. Reman mereka sejak 3 dan 4 April lepas tamat semalam namun pihak polis telah memohon perintah sambung reman kerana siasatan lanjut masih dijalankan," katanya yang dihubungi hari ini.Minggu lepas, media melaporkan seorang wanita berusia 20 tahun mengalami kecederaan parah dipercayai dipukul teman lelakinya sebelum mangsa meninggal dunia dan kejadian tersebut berlaku selepas pasangan kekasih tersebut bertengkar disyaki bermotifkan cemburu.Mangsa yang difahamkan berasal dari Melaka dan teman lelakinya itu menumpang di rumah sewa rakan mereka sejak tiba di negeri ini pada 27 Mac lepas untuk menyiapkan video laman YouTube mereka.

(Ketua Polis Daerah Barat Daya Supt Kamarul Rizal Jenal)


Anggota polis mengaku tidak bersalah terlibat rasuah berkaitan kes rogol

KUALA TERENGGANU, 12 April - Seorang anggota polis mengaku tidak bersalah di Mahkamah Sesyen di sini, atas tiga pertuduhan meminta dan menerima rasuah berkaitan kes rogol.  Tertuduh, Norazmi Afiq Mohd Solleh, 27 tahun membuat pengakuan itu selepas pertuduhan dibacakan dihadapan Hakim Mahkamah Sesyen Kuala Terengganu, Dazuki Ali.  Mengikut pertuduhan pertama dan kedua tertuduh yang bertugas di Balai Polis Dungun didakwa menerima suapan wang tunai RM2,500 daripada Muhammad Aziq Qayyum Yusdi dan RM2,000 daripada Mohd Humaidi Ashraff Hassan.  Suapan itu sebagai dorongan untuk tidak mengambil tindakan terhadap Mohd Humaidi Ashraff Hassan dan Muhammad Aziq Qayyum Yusdi atas kesalahan merogol.  Tertuduh didakwa melakukan kesalahan itu pada 30 Mei di sebuah kedai makan pada pukul 3.15 petang dan di tapak pasar malam di Dungun pada 9.40 malam 23 Mei 2021.  Bagi kedua-dua pertuduhan itu, tertuduh didakwa mengikut Seksyen 17 (a) Akta Suruhanjaya Pencegahan Rasuah Malaysia 2009 dan boleh dihukum dibawah Seksyen 24 (1) akta yang sama.  Manakala bagi pertuduhan ketiga, tertuduh telah meminta rasuah wang tunai sebanyak RM10,000 iaitu RM5,000 ringgit daripada Muhammad Aziq Qayyum Yusdi dan RM5,000 daripada Mohd Humaidi Ashraf Hassan. Kesalahan itu dilakukan pada 19 Mei 2021 di daerah Dungun.  Mahkamah membenarkan tertuduh diikat jamin sebanyak RM5,000 dengan seorang penjamin bagi ketiga-tiga pertuduhan dan menetapkan 17 Mei depan sebagai tarikh sebutan semula kes.  Pendakwaan dikendalikan pegawai pendakwa SPRM, Nur Athikah Aziz manakala tertuduh diwakili peguam Najmi Adila Mat Nasir daripada Yayasan Bantuan Guaman Kebangsaan.

(Tertuduh, Norazmi Afiq Mohd Solleh dibawa ke Mahkamah Sesyen Kuala Terengganu)


Polis sita aset RM4.3 juta milik pengedar dadah di Terengganu

KUALA TERENGGANU, 12 April- Polis Terengganu menyita tujuh lot tanah di beberapa lokasi sekitar negeri ini termasuk yang menempatkan 10 unit chalet dengan nilai keseluruhan RM4.3 juta, yang disyaki diperoleh daripada pendapatan kegiatan mengedar dadah.Ketua Polis Terengganu, Datuk Rohaimi Md Isa berkata, kejayaan itu susulan penangkapan dua suspek pengedar membabitkan rampasan dadah disyaki jenis ganja seberat 541.18 gram dan syabu seberat 46.7 gram pada 9 Disember 2020. Satu siasatan kewangan telah dijalankan ke atas kedua-dua tertuduh oleh Bahagian Perlucuthakan Harta Jabatan Siasatan Siasatan Jenayah Narkotik IPK Terengganu.  Pemilikan tujuh harta tak alih oleh mereka yang diperolehi secara pembelian yang meragukan telah dapat dikenal pasti.  Tambah Datuk Rohaimi, Pegawai Turus Perlucuthakan Harta JSJN Terengganu, telah berjaya membuat sitaan ke atas tujuh harta tak alih di bawah Seksyen 28(1) Akta Dadah Berbahaya 1988.  Harta-harta yang disita adalah satu lot tanah di Kemaman anggaran RM160,000, satu lot tanah di Dungun bernilai RM750,000, satu lot tanah di Batu Rakit, Kuala Nerus anggaran RM1.1 juta.  Selain satu lot di Batu Rakit bersama 10 buah chalet yang dibina di atas tanah yang sama dengan anggaran RM900,000, satu lot tanah di Batu Rakit, Kuala Nerus bernilai RM700,000, satu lot tanah di Kuala Nerus anggaran RM580,000 dan satu lot tanah di Marang dengan harga RM100,000. Jumlah keseluruhan nilai sitaan adalah RM4.3 juta dan merupakan nilai sitaan harta terbesar melibatkan pengedar dadah Terengganu.  Datuk Rohaimi berkata pihaknya akan meneruskan penyiasatan ke atas semua sekutu pengedar dadah dan memastikan kesemua aset - aset ini dilucut hakkan kepada Kerajaan Malaysia.

(Ketua Polis Terengganu, Datuk Rohaimi Md Isa)